ส่วนที่ 1

บริษัทที่ออกหลักทรัพย์

ยกเลิกตาม “ประกาศของคณะกรรมการกำกับตลาดทุน ที่ ทจ.11/2552 เรื่อง หลักเกณฑ์ เงื่อนไข
และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์
ได้ยกเลิกหัวข้อนี้”

1. ข้อมูลทั่วไปของบริษัท

ประเภทธุรกิจ : Health Care Business

ชื่อบริษัท : บริษัท บางกอก เชน ฮอสปิทอล จำกัด (มหาชน)

ลักษณะการประกอบธุรกิจ : ดำเนินกิจการโรงพยาบาลเอกชน ภายใต้ชื่อ

รพ.เวิลด์เมดิคอลเซ็นเตอร์ (The World Medical Center / WMC) และ

รพ.เกษมราษฎร์ (KH)

ที่ตั้งสำนักงานใหญ่ : 44 หมู่ 4 ถนนแจ้งวัฒนะ ต.ปากเกร็ด อ.ปากเกร็ด นนทบุรี

เลขทะเบียนบริษัท : 0107547000401

โฮมเพจบริษัท : www.kasemrad.co.th

โทรศัพท์ : 02-836-9999

โทรสาร : 02-106-4858

+-----------------------------------------------------------------------+
| นายทะเบียนหุ้น                                                           |
|                                                                       |
| บริษัท ศูนย์รับฝากหลักทรัพย์ (ประเทศไทย) จำกัด                                 |
|                                                                       |
| เลขที่ 62 อาคารตลาดหลักทรัพย์แห่งประเทศไทย                                  |
|                                                                       |
| ชั้น 4, 6-7 ถนนรัชดาภิเษก เขตคลองเตย กรุงเทพฯ 10110                        |
|                                                                       |
| โทรศัพท์ 02-229-2800, 02-654-5599 โทรสาร 02-359-1262-3                  |
+-----------------------------------------------------------------------+
| ผู้สอบบัญชี                                                               |
|                                                                       |
| บริษัท เคพีเอ็มจี ภูมิไชย สอบบัญชี จำกัด                                        |
|                                                                       |
| เอ็มไพร์ทาวเวอร์ 195 ถ.สาทรใต้ แขวงยานนาวา เขตสาทร กรุงเทพฯ10120           |
|                                                                       |
| โทรศัพท์ 02-677-2000 โทรสาร 02-677-2220-3                               |
+-----------------------------------------------------------------------+
| ที่ปรึกษากฎหมาย                                                          |
|                                                                       |
| บริษัท เดอะ ลีเกิลลิสต์ ลอว์ ออฟฟิศ จำกัด                                      |
|                                                                       |
| 56/12 ซ.พัทธมน 1 ถ.รามคำแหง (สุขาภิบาล 3) แขวงหัวหมาก                     |
| เขตบางกะปิ กรุงเทพมหานคร 10240                                          |
|                                                                       |
| โทรศัพท์ 02-735-2976-80 โทรสาร 02-735-2981                              |
+-----------------------------------------------------------------------+

2. ปัจจัยความเสี่ยง

2.1 ความเสี่ยงจากนโยบายด้านสุขภาพของภาครัฐ

  ปี 2556 กลุ่มบริษัทฯ มีรายได้จากการให้บริการตามนโยบายด้านสุขภาพของภาครัฐ
  ทั้งจากการให้บริการภายใต้โครงการประกันสังคมประมาณร้อยละ 32
  และการให้บริการตามโครงการประกันสุขภาพถ้วนหน้า ประมาณร้อยละ 1
  ของรายได้กิจการโรงพยาบาล ดังนั้น
  การเปลี่ยนแปลงนโยบายด้านสุขภาพของภาครัฐอาจกระทบต่อผลการดำเนินงานของกลุ่มบริษัทฯ
  ได้ อย่างไรก็ตาม ผู้บริหารของกลุ่มบริษัทฯ ได้ติดตามความเปลี่ยนแปลง
  และเข้ามีส่วนร่วมในการแสดงความเห็นต่อการกำหนดนโยบายต่างๆ ของภาครัฐ
  เพื่อให้ข้อมูลต่างๆ แก่คณะกรรมการที่พิจารณานโยบายด้านสุขภาพของภาครัฐ
  โดยการเข้าร่วมเป็นหนึ่งในสมาชิกของคณะกรรมการชุดต่างๆ เช่น
  คณะกรรมการแพทย์ประกันสังคม กรรมาธิการสาธารณสุข วุฒิสภา
  คณะกรรมการประสานงานร่วมเพื่อพัฒนาการสร้างหลักประกันสุขภาพถ้วนหน้า
  ที่ปรึกษากรรมาธิการแรงงาน สภาผู้แทนราษฎร และคณะกรรมการคุ้มครองผู้ประสบภัยจากรถ
  กรมการประกัน กระทรวงพาณิชย์ เป็นต้น นอกจากนี้ บริษัทฯ
  ยังมีนโยบายในการควบคุมค่าใช้จ่าย
  และประเมินผลการดำเนินงานในโครงการดังกล่าวอย่างต่อเนื่อง
  เพื่อลดผลกระทบต่อผลการดำเนินงานของบริษัท

2.2 ความเสี่ยงจากการแข่งขันในธุรกิจโรงพยาบาลเอกชน

  การประกอบธุรกิจให้บริการทางการแพทย์มีแนวโน้มการแข่งขันที่รุนแรงขึ้น ดังนั้น กลุ่มบริษัทฯ
  จึงมีนโยบายพัฒนาธุรกิจ โดยปรับปรุงการให้บริการให้เป็นเลิศ (Excellent Center)
  การให้บริการด้านสุขภาพที่ครบวงจร รวมถึงแนะนำบริการใหม่ๆ
  เพื่อเพิ่มความสามารถในการแข่งขันและสร้างจุดขายใหม่ๆ ในโรงพยาบาลทุกสาขาในกลุ่ม
  นอกจากนี้ กลุ่มบริษัทฯ ยังมีนโยบายรวมศูนย์การจัดหาวัตถุดิบ
  โดยมีระบบจัดซื้อกลางเพื่อเพิ่มอำนาจต่อรองกับผู้จำหน่าย และเพื่อลดต้นทุนค่าบริการของกลุ่ม
  ซึ่งทำให้บริษัทฯ มีความสามารถในการแข่งขันสูงขึ้น

2.3 ความเสี่ยงจากการขาดแคลนบุคลากร

  เนื่องจากธุรกิจของกลุ่มบริษัทฯ จำเป็นต้องอาศัยบุคลากรที่มีความรู้ ความสามารถ
  และความชำนาญพิเศษเฉพาะทาง ทั้งทางด้านการแพทย์ เภสัชกร พยาบาล
  และเจ้าหน้าที่เทคนิคต่างๆ เป็นแกนหลักในการดำเนินงาน ในขณะที่ปัจจุบัน
  สภาวะการแข่งขันในธุรกิจโรงพยาบาลค่อนข้างสูง ทั้งในภาครัฐและภาคเอกชน ดังนั้น
  เพื่อจำกัดความเสี่ยงจากการขาดแคลนบุคลากร กลุ่มบริษัทฯ
  จึงมีการกำหนดอัตราค่าตอบแทนที่จูงใจ สวัสดิการที่เหมาะสม
  และสามารถแข่งขันกับผู้ประกอบการรายอื่น
  อีกทั้งยังเปิดโอกาสให้บุคลากรดังกล่าวมีส่วนร่วมในการบริหารจัดการแนวทางการให้บริการของตน
  และจัดการฝึกอบรมเพื่อเสริมสร้างความรู้ใหม่ๆ อย่างต่อเนื่อง
  เพื่อส่งเสริมให้บุคลากรดังกล่าวรู้สึกมีส่วนร่วมกับการเติบโตทางธุรกิจของกลุ่มบริษัทฯ

3. ลักษณะการประกอบธุรกิจ

บริษัท บางกอก เชน ฮอสปิทอล จำกัด (มหาชน) (“บริษัทฯ” หรือ “BCH”)
จดทะเบียนจัดตั้งขึ้นเมื่อวันที่ 24 พฤศจิกายน 2536 เพื่อดำเนินธุรกิจในรูปของกลุ่มโรงพยาบาล
(Chain Hospital) และธุรกิจในสายที่เกี่ยวข้องกับการแพทย์ มีทุนจดทะเบียนเริ่มแรก 150
ล้านบาท และ ปัจจุบันมีทุนจดทะบียนและชำระแล้ว 2,494 ล้านบาท
โดยมีกลุ่มตระกูลหาญพาณิชย์เป็นผู้ถือหุ้นใหญ่ โดยถือหุ้นในสัดส่วนร้อยละ 49.99%

ปัจจุบัน บริษัทฯ และบริษัทย่อย ดำเนินกิจการโรงพยาบาลจำนวน 9 แห่ง และ Poly Doctor
Clinic อีก 1 แห่ง ซึ่งแบ่งตามกลุ่มลูกค้า ดังนี้

1.  กลุ่มลูกค้าระดับบน

-   โรงพยาบาล เวิลด์เมดิคอลเซ็นเตอร์ แจ้งวัฒนะ

2.  กลุ่มลูกค้าระดับกลาง / ลูกค้าประกันสังคม

-   โรงพยาบาลเกษมราษฎร์ บางแค

-   โรงพยาบาลเกษมราษฎร์ ประชาชื่น

-   โรงพยาบาลเกษมราษฎร์ สุขาภิบาล 3

-   โรงพยาบาลเกษมราษฎร์ รัตนาธิเบศร์

-   โรงพยาบาลเกษมราษฎร์ สระบุรี

-   โรงพยาบาลเกษมราษฎร์ ศรีบุรินทร์

-   คลีนิค เกษมราษฎร์ ศรีบุรินทร์

-   โรงพยาบาลนวนคร ปทุมธานี

-   โรงพยาบาลนวนคร อยุธยา

ณ วันที่ 31 ธันวาคม 2556
กลุ่มโรงพยาบาลมีจำนวนเตียงสำหรับให้บริการผู้ป่วยในตามที่ได้จดทะเบียน (Licensed Beds)
จำนวนรวมทั้งสิ้น 1,965 เตียง และมีจำนวนเตียงที่ให้บริการจริง (Active Beds) รวมทั้งสิ้น
1,134 เตียง และห้องตรวจสำหรับให้บริการผู้ป่วยนอกจำนวน 374 ห้องตรวจ
ซึ่งสามารถให้บริการรองรับผู้ป่วยนอกได้จำนวน 14,960 คนต่อวัน
พร้อมแพทย์ผู้เชี่ยวชาญทุกสาขาให้บริการตลอด 24 ชั่วโมง นอกจากนี้ บริษัทฯ
ยังได้ดำเนินการปรับปรุงประสิทธิภาพการให้บริการของโรงพยาบาลในกลุ่มให้เป็นเลิศ (Medical
Excellent Center) ทั้งในด้านบุคลากรทางการแพทย์ที่เชี่ยวชาญและมีประสบการณ์
อุปกรณ์ทางการแพทย์ที่ทันสมัยและมีเทคโนโลยีระดับสูง
สภาพแวดล้อมในโรงพยาบาลที่มีสิ่งอำนวยความสะดวกต่างๆ แก่ลูกค้า
รวมถึงการจัดตั้งศูนย์เฉพาะทางต่างๆ ซึ่งบางศูนย์เป็นศูนย์ที่จบในตัว (One-Stop Service)
เพื่อรองรับการเข้ามาใช้บริการของลูกค้าได้อย่างสมบูรณ์และเป็นเลิศ

ในเดือนมีนาคม 2556 บริษัทได้เปิดให้บริการโรงพยาบาลอีก 1 แห่งภายใต้ชื่อใหม่คือ โรงพยาบาล
เวิลด์เมดิคอลเซ็นเตอร์ (The World Medical Center หรือ WMC) ตั้งอยู่บนถนนแจ้งวัฒนะ
สำหรับให้บริการลูกค้าระดับสูงทั้งชาวไทยและชาวต่างชาติ ในมาตรฐานโรงพยาบาลระดับนานาชาติ

ในเดือนธันวาคม 2556 บริษัทได้เข้าถือหุ้นในในสัดส่วนร้อยละ 50.0002 ในบริษัท
นวนครการแพทย์ จำกัด ซึ่งดำเนินธุรกิจโรงพยาบาลนวนคร 2 แห่งที่จังหวัดปทุมธานี และ
จังหวัดพระนครศรีอยุธยา

กลุ่มโรงพยาบาลของบริษัทมีจุดเด่นในการดำเนินธุรกิจดังนี้ (1) ดำเนินธุรกิจในรูปกลุ่มโรงพยาบาล
โดยมีทั้งหมด 9 สาขาที่ให้บริการครอบคลุมลูกค้าทุกกลุ่ม ตั้งแต่ลูกค้าระดับบน ระดับกลาง
และประกันสังคม นอกจากนี้ยังมีโรงพยาบาลเอกชนอื่นๆที่เป็นพันธมิตร
ในการส่งต่อผู้ป่วยประกันสังคม เข้ามารับการตรวจวินิจฉัย รักษาโรคหัวใจแบบครบวงจร
ทั้งการรักษาโดยการสวนหัวใจและการผ่าตัด รักษาและผ่าตัดแก้ไขปัญหาสายตาด้วยเครื่องเลเซอร์
(2) มีรายได้ประจำจากกลุ่มลูกค้าตามโครงการภาครัฐ ทั้งนี้ปัจจุบันกลุ่มโรงพยาบาลเกษมราษฎร์
มีส่วนแบ่งตลาดสูงสุดในกลุ่มลูกค้าประกันสังคม (3)
มีความได้เปรียบด้านขนาดและราคาจากการจัดซื้อสินค้าของกลุ่มโรงพยาบาลโดยผ่านฝ่ายจัดซื้อกลาง
(4) ผู้บริหารระดับสูงของบริษัทฯ มีประสบการณ์ในการบริหารโรงพยาบาลมากกว่า 20 ปี
และมีส่วนร่วมในการบริหารงานด้านสาธารณสุขระดับประเทศ (5)
มีคณะแพทย์ผู้เชี่ยวชาญเฉพาะทางครบทุกสาขา (6) มีการจัดอบรมแพทย์ พยาบาล
ทั้งภายในโรงพยาบาล สถาบันภายนอก (7) มีอุปกรณ์
และเครื่องมือทางการแพทย์ที่มีเทคโนโลยีระดับสูง เช่น เครื่องมือทางการแพทย์สำหรับศูนย์หัวใจ
ศูนย์สุขภาพผิวและความงาม เครื่องรักษาสายตาด้วยแสงเลเซอร์ (เลสิก)
และเครื่องส่องตรวจระบบทางเดินอาหารส่วนบนและล่างผ่านระบบจอภาพ และ (8)
กลุ่มโรงพยาบาลทั้ง 9 สาขาได้ผ่านการรับรองคุณภาพมาตรฐาน ISO 9001 version 2000
และอยู่ในกระบวนการรับรองคุณภาพสถานพยาบาล (Hospital Accreditation) โดยได้รับการ
Re-accredit HA 3 แห่ง อยู่ระหว่างการ Re-accredit HA 1แห่ง
และอยู่ระหว่างขั้นตอนการรับรองคุณภาพสถานพยาบาล (accredit HA) อีก 2 แห่ง

ณ วันที่ 31 ธันวาคม 2556 บริษัทมีสินทรัพย์รวมทั้งสิ้น 10,024 ล้านบาท หนี้สินรวมเท่ากับ 5,485
ล้านบาท ส่วนของผู้ถือหุ้น (ไม่รวมส่วนของผู้ถือหุ้นส่วนน้อย) เท่ากับ 3,966 ล้านบาท
และมีกำไรสะสมรวมเท่ากับ 827 ล้านบาท
ซึ่งเป็นกำไรสะสมที่จัดสรรเป็นสำรองตามกฎหมายเท่ากับ 229 ล้านบาท
และกำไรสะสมที่ยังไม่ได้จัดสรรเท่ากับ 598 ล้านบาท

1.  การดำเนินธุรกิจในรูปของกลุ่มโรงพยาบาลและการสร้างพันธมิตรเพื่อเพิ่มศักยภาพการให้บริการ

บริษัทดำเนินธุรกิจในรูปของกลุ่มโรงพยาบาล โดยมีโรงพยาบาลทั้งหมด 9 สาขา
ซึ่งให้บริการแก่กลุ่มลูกค้าที่หลากหลาย ทั้งในกรุงเทพฯ และต่างจังหวัด นอกจากนี้
บริษัทได้เปิดศูนย์การแพทย์เฉพาะทาง (Referral Base) ที่ให้บริการด้านการตรวจวินิจฉัย
รักษาโรคหัวใจแบบครบวงจร ทั้งการรักษาโดยการสวนหัวใจและการผ่าตัด
รักษาและผ่าตัดแก้ไขปัญหาสายตาด้วยเครื่องเลเซอร์ ที่โรงพยาบาลเกษมราษฎร์ ประชาชื่น และ
ศูนย์ MRI ที่โรงพยาบาลเกษมราษฎร์ รัตนาธิเบศร์
เพื่อให้บริการแก่ลูกค้าของโรงพยาบาลในกลุ่มเกษมราษฎร์เอง
และผู้ป่วยจากโรงพยาบาลทั่วไปที่เป็นพันธมิตร (Main Contractors ของสำนักงานประกันสังคม
และ สำนักงาน หลักประกันสุขภาพแห่งชาติ) กว่า 70 แห่งทั่วประเทศ
โดยโรงพยาบาลเกษมราษฎร์ จะคิดค่าบริการจากโรงพยาบาลทั่วไปที่เป็นพันธมิตรในอัตราพิเศษ
และผู้ป่วยจะได้รับการรักษาและผ่าตัดค่อนข้างรวดเร็ว
ซึ่งการมีพันธมิตรดังกล่าวนอกจากจะทำให้บริษัทฯ มีรายได้เพิ่มขึ้นแล้ว ยังทำให้การใช้เครื่องมือ
อุปกรณ์ต่าง ๆ มีประสิทธิภาพมากขึ้น

3.2 รายได้จากกลุ่มลูกค้าที่หลากหลาย
และรายได้ที่เข้ามาประจำจากโครงการกองทุนประกันสังคมและโครงการประกันสุขภาพถ้วนหน้า

จากการที่บริษัทฯ
ให้บริการแก่ลูกค้าหลายประเภททั้งกลุ่มลูกค้าเงินสดและกลุ่มลูกค้าตามโครงการภาครัฐ ทำให้บริษัทฯ
มีโครงสร้างรายได้ที่แข็งแกร่ง และค่อนข้างแน่นอน
เนื่องจากรายได้ส่วนหนึ่งมาจากการให้บริการแก่โครงการกองทุนประกันสังคมและโครงการประกันสุขภาพถ้วนหน้า
ซึ่งสำนักงานประกันสังคมและสำนักงานประกันสุขภาพแห่งชาติเป็นผู้ที่รับผิดชอบค่าใช้จ่ายของผู้ป่วยตามกฎหมายและตามนโยบายหลักของรัฐบาล
ทำให้บริษัทฯ สามารถใช้ทรัพยากร ทั้งด้านการแพทย์ พยาบาล บุคลากรที่เกี่ยวข้อง เครื่องมือแพทย์
และเตียงผู้ป่วย ได้อย่างมีประสิทธิภาพมากขึ้น โดยรายได้แบ่งตามกลุ่มลูกค้าของบริษัทฯ
เปรียบเทียบ 3 ปี เป็นดังต่อไปนี้

รายได้ของกลุ่มโรงพยาบาลแยกตามประเภทของผู้ป่วย

  หน่วย : บาท

  ------------------------------ --------------- ------ --------------- ------ --------------- ------
  โครงสร้างรายได้                  2556                   2555                   2554            

  รายได้ผู้ป่วยเงินสด                 3,135,800,645   67%    2,961,468,308   66%    2,643,374,749   68%

  รายได้โครงการกองทุนประกันสังคม     1,524,006,894   32%    1,450,691,385   33%    1,137,285,306   29%

  รายได้โครงการประกันสุขภาพถ้วนหน้า   41,758,832      1%     53,477,130      1%     121,987,281     3%

  รวมรายได้                       4,701,566,371   100%   4,465,636,824   100%   3,902,647,336   100%
  ------------------------------ --------------- ------ --------------- ------ --------------- ------

3.  การจัดการและการบริหารสินค้าคงคลัง

การดำเนินธุรกิจในรูปของกลุ่มโรงพยาบาล ทำให้บริษัทฯ มีความได้เปรียบจากด้านขนาด
(Economy of scale) การจัดการและการบริหารสินค้าคงคลัง (Inventory Management)
เนื่องจากบริษัทฯ มีนโยบายการจัดซื้อ จัดหา วัตถุดิบหลักที่ใช้ในการให้บริการ ได้แก่ ยา เวชภัณฑ์
และเครื่องมือทางการแพทย์ โดยผ่านฝ่ายจัดซื้อกลางสำหรับทุกโรงพยาบาลในกลุ่ม
จึงมีปริมาณสั่งซื้อสินค้าต่อครั้งจำนวนมาก ทำให้บริษัทฯ มีอำนาจต่อรองทางด้านราคา
และเงื่อนไขการชำระเงินกับผู้ขายได้เป็นอย่างดี ซึ่งทำให้บริษัทฯ ได้รับส่วนลดเพิ่มขึ้น
เมื่อเทียบกับการจัดซื้อแยกแต่ละโรงพยาบาล นอกจากนี้ บริษัทฯ
ยังมีนโยบายการยืมเครื่องมือทางการแพทย์ ยา เวชภัณฑ์
โลหิตและส่วนประกอบของโลหิตระหว่างโรงพยาบาล ซึ่งจะทำให้ใช้ทรัพยากรอย่างมีประสิทธิภาพ
มีสินค้าใช้ได้ทันเวลา และลดปัญหาสินค้าหมดอายุ

4.  การบริหารงานและการจัดการ

จากนโยบายการบริหารงานกลุ่มโรงพยาบาลโดยใช้นโยบายเดียวจากบริษัทฯ
เพื่อควบคุมการบริหารงานของทุกสาขาของโรงพยาบาลให้เป็นไปในทิศทางเดียวกัน
และทำให้สามารถนำประสบการณ์การบริหารของแต่ละสาขามาประยุกต์ใช้
อีกทั้งผู้บริหารระดับสูงของบริษัทฯ มีส่วนร่วมในการบริหารงานด้านสาธารณสุขระดับประเทศ
และเป็นเลขาธิการสมาคมโรงพยาบาลเอกชน
จึงมีประสบการณ์ในการบริหารโรงพยาบาลเป็นอย่างดี และการบริหารองค์กรแบบมีความยืดหยุ่น
ทำให้สามารถตอบสนองต่อการเปลี่ยนแปลงในการบริหารงานได้เป็นอย่างดี
ทำให้โรงพยาบาลดำเนินการจัดการรักษาพยาบาลหรือบริการที่สอดคล้องกับการเปลี่ยนแปลงของภาวะเศรษฐกิจและสังคม
เช่น การเข้าเป็นสถานพยาบาลใน พ.ร.บ. ประกันสังคมในปี พ.ศ. 2535
การเข้าเป็นสถานพยาบาลในโครงการประกันสุขภาพถ้วนหน้าในปี 2544
การเปิดศูนย์การแพทย์เฉพาะทาง (Referral Base)
เพื่อลดภาระค่าใช้จ่ายที่ต้องส่งต่อผู้ป่วยของโรงพยาบาลไปรักษาที่โรงพยาบาลอื่น
และขยายฐานรายได้จากการให้บริการในฐานะ Supra Contractor
และการปรับปรุงประสิทธิภาพการให้บริการของโรงพยาบาลในกลุ่ม ซึ่งส่งผลให้บริษัทฯ
มีการเจริญเติบโตอย่างต่อเนื่อง

4. การประกอบธุรกิจของแต่ละกลุ่มผลิตภัณฑ์

4.1 ลักษณะของผลิตภัณฑ์และบริการ

1.  รูปแบบของผลิตภัณฑ์และบริการ

บริษัทฯ ได้จัดประเภทของผลิตภัณฑ์และบริการไว้ 5 กลุ่ม ดังนี้

1.  Kasemrad General Hospital [KR]
    เป็นโรงพยาบาลที่ให้บริการทางการแพทย์ระดับปฐมภูมิและระดับทุติยภูมิ
    สำหรับผู้ป่วยนอกและผู้ป่วยใน แก่กลุ่มลูกค้าเงินสดและลูกค้าตามโครงการภาครัฐ

2.  Kasemrad Medical Center [KH Med Center]
    เป็นศูนย์เฉพาะทางที่ให้บริการระดับตติยภูมิ ซึ่งเป็นบริการทางการแพทย์ที่มีความซับซ้อน ได้แก่
    การผ่าตัดหัวใจ ศูนย์ศัลยกรรมหัวใจ (Heart Surgery Center)
    ศูนย์ตรวจสวนหัวใจและหลอดเลือด (Cath Lab Center) และศูนย์ดวงตา (Lasik and
    Eye Center)
    โดยเปิดดำเนินการที่สาขาประชาชื่นเพื่อให้การรักษาแก่ผู้ป่วยจากกลุ่มโรงพยาบาลเกษมราษฎร์ทั้ง
    6 สาขา และผู้ป่วยที่ส่งต่อมาจากโรงพยาบาลพันธมิตรอื่นๆ (Alliance Hospitals)
    ทั่วประเทศ

3.  Kasemrad Community Clinic [KCC] เป็นคลินิกชุมชนของบริษัทฯ
    ที่เปิดให้บริการทางการแพทย์ระดับปฐมภูมิ (บริการผู้ป่วยนอก) ที่อำเภอแม่สาย
    จังหวัดเชียงราย 1 คลินิก

4.  KH Better Life เป็นศูนย์ที่ให้บริการด้านการเสริมสร้างบุคลิกและสุขภาพ ได้แก่
    ศูนย์ตรวจสุขภาพ ศูนย์ทันตกรรมเพื่อความงาม ศูนย์สุขภาพผิวและความงาม
    ศูนย์ศัลยกรรมความงาม ปัจจุบันบริษัทฯ ได้จัดพื้นที่บริการในโรงพยาบาลเกษมราษฎร์ทั้ง 6
    แห่ง

5.  WMC เป็นผลิตภัณฑ์และบริการใหม่ภายใต้ชื่อ The World Medical Center
    โดยเน้นให้บริการทางการแพทย์ทุกระดับขั้นของการรักษาแก่ลูกค้า premium
    ทั้งในประเทศและต่างประเทศ โดยได้เปิดดำเนินการสาขาแรกที่ถนนแจ้งวัฒนะ
    เมื่อเดือนมีนาคมปี 2556

[]

1.  ขอบเขตบริการทางการแพทย์

  แพทย์ คือบุคลากรที่มีความสำคัญอย่างมากในการดำเนินธุรกิจโรงพยาบาล
  กลุ่มโรงพยาบาลจึงจัดให้มีแพทย์ประจำและแพทย์ที่ปรึกษา
  สำหรับการให้บริการตรวจรักษาโรคต่างๆ ในสาขาทั่วไปและเฉพาะทาง ดังต่อไปนี้

  1. แผนกอายุรกรรม นอกจากจะมีแพทย์อายุรกรรมทั่วไปแล้ว
  ทางโรงพยาบาลยังจัดให้มีแพทย์อายุรกรรมเฉพาะทางระบบต่างๆ
  และได้จัดตั้งศูนย์บริการทางการแพทย์ เพื่อสามารถให้บริการแบบครบวงจร
  เป็นการอำนวยความสะดวกแก่ผู้มารับบริการ

  1.1 อายุรกรรม โรคระบบทางเดินหายใจ

  1.2 อายุรกรรม ประสาทวิทยา

  1.3 อายุรกรรม โรคข้อและรูมาติก

  1.4 อายุรกรรม โรคติดเชื้อ

  1.5 อายุรกรรม โลหิตวิทยา

  1.6 อายุรกรรม โรคทางเดินอาหาร

  1.7 ศูนย์เบาหวาน

  1.8 ศูนย์ตรวจสุขภาพ

  1.9 ศูนย์ไตเทียม

  2. แผนกศัลยกรรม ทางโรงพยาบาลได้จัดให้มีศัลยกรรมเฉพาะทาง
  โดยใช้เครื่องมือทางการแพทย์ที่มีเทคโนโลยีระดับสูง เช่น การผ่าตัดโดยใช้กล้อง
  (Laparoscopy)

  2.1 ศัลยกรรมทั่วไป

  2.2 ศัลยกรรมประสาท

  2.3 ศัลยกรรมระบบทางเดินปัสสาวะ

  2.4 ศัลยกรรมกระดูกใบหน้า

  2.5 ศัลยกรรมพลาสติก (ตกแต่ง)

  2.6 ศัลยกรรมเด็ก

  2.7 ศัลยกรรมโรคหัวใจและเส้นเลือด

  3. แผนกออโธปิดิกส์ (กระดูกและข้อ) ให้บริการดูแลผู้ป่วยทางด้านกล้ามเนื้อ เอ็น กระดูก
  และข้อ การผ่าตัดกระดูกและข้อต่างๆ ผ่านทางกล้อง เช่น Arthroscope
  และการผ่าตัดเปลี่ยนข้อสะโพก เป็นต้น

  4. แผนกสูติ-นรีเวช นอกจากการให้บริการด้านการรับฝากครรภ์ และการทำคลอดแล้ว
  ทางโรงพยาบาลยังจัดตั้งศูนย์สุขภาพสตรี เพื่อให้บริการดูแลสุขภาพของสตรีโดยเฉพาะ เช่น
  คลินิกวัยทอง คลินิกภาวะมีบุตรยาก คลินิกเนื้องอกและมะเร็งสตรี
  คลินิกผ่าตัดด้วยกล้องทางนรีเวช เป็นต้น

  5. แผนกกุมารเวชศาสตร์
  ทางโรงพยาบาลได้จัดให้มีกุมารแพทย์เฉพาะทางสำหรับดูแลรักษาผู้ป่วยเด็กเช่น

  5.1 กุมารแพทย์เด็กแรกเกิด

  5.2 กุมารแพทย์โรคระบบทางเดินหายใจเด็ก

  5.3 กุมารแพทย์โรคติดเชื้อในเด็ก

  5.4 กุมารแพทย์ด้านจิตวิทยาเด็ก

  5.5 กุมารแพทย์ด้านพัฒนาการเด็ก

  6. แผนกโสต ศอ นาสิก ซึ่งมีทั้งการรักษาแบบอายุรกรรม และศัลยกรรมทั่วไป เช่น
  การผ่าตัดต่อมทอลซิล การใช้เครื่องมือพิเศษในการรักษาการนอนกรน
  การเกลาสายเสียงด้วยเลเซอร์ เพื่อทำให้เสียงกระชับ ทุ้มหรือแหลมขึ้น

  7. ศูนย์หัวใจ ศูนย์ศัลยกรรมหัวใจ (Heart Surgery Center)
  และศูนย์ตรวจสวนหัวใจและหลอดเลือด (Cath Lab Center) ที่โรงพยาบาลเกษมราษฎร์
  ประชาชื่น โดยให้บริการตรวจ วินิจฉัย รักษาโรคหัวใจแบบครบวงจร
  ทั้งการรักษาโดยการสวนหัวใจและการผ่าตัดซึ่งเป็นศูนย์ส่งต่อ (Referral Base)
  สำหรับกลุ่มโรงพยาบาลเกษมราษฎร์ และโรงพยาบาลเอกชนทั่วไปที่เป็นพันธมิตรกว่า 50
  แห่งด้วย

  8. ศูนย์ดวงตา ที่ ให้บริการรักษาโรคโดยใช้เลเซอร์รักษาเบาหวานขึ้นจอประสาทตา
  จอประสาทตาฉีกขาด-ต้อหิน วัดลานสายตาด้วยเครื่องคอมพิวเตอร์ ผ่าตัดเปลี่ยนเลนส์แก้วตา
  ต้อหิน และรักษาสายตาสั้น ยาว และเอียง ด้วยเครื่องเลสิก
  และเป็นศูนย์ส่งต่อเช่นเดียวกับศูนย์หัวใจ

  9. ศูนย์สุขภาพผิวและความงาม ซึ่งให้การรักษาโดยทีมแพทย์ผู้เชี่ยวชาญจากโรงเรียนแพทย์
  มีการนำเครื่องเลเซอร์มาใช้ในการรักษาผิวหนังที่ผิดปกติ เช่น สิว ฝ้า กระ การกระชับผิว
  รวมถึงการตัดถุงใต้ตา และการทำตาสองชั้นด้วยเลเซอร์

  10. ศูนย์ศัลยกรรมเพื่อความงาม

  11. ศูนย์ทันตกรรมที่ให้บริการครบวงจร โดยทีมแพทย์ผู้เชี่ยวชาญเฉพาะทาง เช่น

  11.1 ทันตกรรมสำหรับเด็ก

  11.2 ทันตประดิษฐ์ (ฟันปลอม)

  11.3 การรักษารากฟัน

  11.4 ทันตกรรมรากเทียม

  11.5 ทันตกรรมเพื่อความสวยงาม (Aesthetic Dentistry) มีการให้บริการหลายรูปแบบ
  เพื่อให้สอดคล้องกับความต้องการของผู้มาใช้บริการ เช่น การเคลือบและตกแต่งฟัน (Veneer)
  การฟอกสีฟันด้วยเลเซอร์ (White Smile Laser) การจัดฟัน การฝังคริสตัล และการทำเขี้ยว

  12. ศูนย์ตรวจสุขภาพ

  13. ศูนย์การแพทย์ทางเลือก เพื่อเป็นทางเลือกให้แก่ผู้มาใช้บริการในการรักษา และฟื้นฟูสุขภาพ
  ได้แก่ศูนย์การแพทย์แผนไทย

  14. แผนกจิตเวช

  15. แผนกนิติเวช

  16. แผนกผู้ป่วยวิกฤต (ICU) มีการจัดพื้นที่บริการแยกเป็นสัดส่วนด้วยทีมแพทย์ประจำ
  และพยาบาลที่มีประสบการณ์โดยเฉพาะ
  อุปกรณ์เครื่องใช้ทันสมัยและมีการตรวจสอบความเที่ยงตรงเป็นระยะ
  เพื่อให้แพทย์มั่นใจในการรักษาและวินิจฉัย นอกจากนี้ยังมีห้องแยกสำหรับผู้ป่วยติดเชื้อ

  17. แผนกผู้ป่วยวิกฤตโรคหัวใจ (CCU)

  18. แผนกอุบัติเหตุฉุกเฉิน ทางกลุ่มโรงพยาบาล
  ได้จัดให้มีแพทย์และเจ้าหน้าที่ทางการแพทย์สำหรับรองรับการให้บริการแก่ผู้ป่วยที่ได้รับอุบัติเหตุฉุกเฉิน
  ตลอด 24 ชั่วโมง

2.  ศูนย์ฝึกอบรมเพิ่มเติมให้กับแพทย์และบุคลากรทางการแพทย์

  กลุ่มโรงพยาบาลได้มีบริการฝึกอบรมให้แก่แพทย์และบุคลากรทางการแพทย์ทั้งในและนอกกลุ่มโรงพยาบาล
  ซึ่งจะเป็นการแนะนำกลุ่มโรงพยาบาลให้เป็นที่รู้จักในวงกว้าง
  และเป็นการพัฒนาบุคลากรของกลุ่มโรงพยาบาลเอง รวมทั้งยังทำให้บริษัทฯ
  ได้รับรายได้จากการให้บริการด้วย

-   ศูนย์สุขภาพผิวและความงาม
    ได้มีบริการจัดฝึกอบรมการใช้เครื่องเลเซอร์สำหรับการรักษาให้แก่แพทย์ทั้งในและนอกกลุ่มโรงพยาบาล

-   ศูนย์หัวใจ ได้มีการจัดอบรมหลักสูตรแก่บุคลากรทางการแพทย์ทั้งในและนอกกลุ่มโรงพยาบาล
    ประกอบด้วย

-   หลักสูตรการพยาบาลผู้ป่วยวิกฤตโรคหัวใจ (Critical Cardiac Care Training -
    CCCT)

-   หลักสูตรการช่วยชีวิตชั้นสูง (Advance Cardiac Life Support - ACLS)

-   การอบรมด้านการให้บริการสำหรับโรงพยาบาล (Hospitality)

  นอกจากนี้ กลุ่มโรงพยาบาลยังมีแผนการให้บริการอบรมอื่นๆ เพิ่มเติมในอนาคต

3.  การให้บริการสนับสนุนทางการแพทย์

  1. แผนกเวชระเบียน เก็บข้อมูลผู้ป่วยโดยระบบคอมพิวเตอร์
  เป็นการอำนวยความสะดวกสำหรับผู้ป่วยในการรับบริการ
  และแพทย์ในการดูข้อมูลในการวินิจฉัยและรักษาในครั้งต่อๆ ไป (ระบบส่งเอกสารทางท่อลม
  ทำให้เกิดความรวดเร็วในการบริการ)

  2. แผนกปฏิบัติการ LAB เป็นแผนกที่ทำการตรวจวิเคราะห์โลหิต ปัสสาวะ อุจจาระ ชิ้นเนื้อ
  เพื่อช่วยในการวินิจฉัยและติดตามการรักษาของแพทย์
  โดยอุปกรณ์และเครื่องมือที่มีเทคโนโลยีระดับสูง นอกจากนี้ ยังเป็นธนาคารโลหิต
  สำรองโลหิตสำหรับผู้ป่วยที่ต้องการเลือดในการรักษาฉุกเฉิน
  โดยโลหิตเหล่านี้ได้รับการสนับสนุนจากสภากาชาดไทย

  3. แผนกรังสี เป็นแผนกที่ตรวจวิเคราะห์ วินิจฉัยโรคโดยใช้รังสีและคลื่นเสียง เช่น General
  X-Ray Fluoroscopy X-Ray การเอ็กซเรย์อัลตร้าซาวด์ แมมโมแกรม (Ultrasound
  Mammogram) เครื่องเอ็กซ์เรย์คอมพิวเตอร์ (CT scan)
  โดยอุปกรณ์และเครื่องมือที่มีเทคโนโลยีระดับสูง
  เป็นการเพิ่มความแม่นยำในการวินิจฉัยและติดตามการรักษาของแพทย์

  นอกจากนี้ที่โรงพยาบาล เวิลด์เมดิคอลเซ็นเตอร์ ได้เปิดให้บริการศูนย์ MRI และ เครื่อง
  X-Ray Bi Plane ที่เป็นเทคโนโลยีแบบใหม่ ที่สามารถเห็นภาพได้ 2 มิติ

  4. แผนกกายภาพบำบัด โดยทีมแพทย์ นักกายภาพ และอุปกรณ์ทันสมัย
  ที่จะช่วยฟื้นฟูสมรรถภาพของผู้ป่วยให้กลับไปใช้ชีวิตตามปกติได้โดยเร็ว
  หรือให้เหลือความพิการน้อยที่สุด นอกจากนี้ยังมีโปรแกรมส่งเสริมสุขภาพให้แข็งแรง เช่น
  การออกกำลังกายในน้ำ (Hydro-therapy) สำหรับเด็ก สตรีมีครรภ์ และ คนชรา

  5. แผนกโภชนาการ
  นอกจากมีหน้าที่ในการจัดอาหารสำหรับผู้ป่วยตามการรักษาของแพทย์ภายใต้กระบวนการคุณภาพในความสะอาดถูกสุขลักษณะแล้ว
  ยังจัดนักโภชนากรให้คำปรึกษาผู้ป่วยและญาติเกี่ยวกับการรับประทานอาหารตามการรักษาของแพทย์

  6. แผนกยานยนต์
  ทางโรงพยาบาลมีรถพยาบาลที่มีอุปกรณ์อำนวยความสะดวกและช่วยชีวิตผู้ป่วยไว้บริการ
  และยังได้มีการอบรมเจ้าหน้าที่ให้มีความพร้อมในการดูแลผู้ป่วยขณะเดินทาง
  โดยรถพยาบาลนี้จะมีให้บริการตลอด 24 ชั่วโมง ทั้งในกรุงเทพฯ และต่างจังหวัด

  7. รถตรวจสุขภาพเคลื่อนที่ ทางโรงพยาบาลเกษมราษฎร์รัตนาธิเบศร์ โรงพยาบาลเกษมราษฎร์
  บางแค โรงพยาบาลเกษมราษฎร์ ศรีบุรินทร์ และ โรงพยาบาลเกษมราษฎร์สระบุรี
  มีรถตรวจสุขภาพเคลื่อนที่ สาขาละ 1 คัน
  ซึ่งจะมีอุปกรณ์และเครื่องมือสำหรับให้บริการตรวจสุขภาพทางห้องปฏิบัติการ เช่น
  การตรวจวิเคราะห์โลหิต เครื่องเอ็กซเรย์ปอด เครื่องเอ็กซเรย์อัลตร้าซาวด์
  เครื่องตรวจคลื่นไฟฟ้าหัวใจ E.K.G. เครื่องวัดการได้ยิน เครื่องวัดสายตา
  และเครื่องวัดความโค้งกระจกตาระบบอัตโนมัติ สำหรับบริการตรวจสุขภาพเคลื่อนที่
  เพื่อเป็นทางเลือกในการใช้บริการตรวจสุขภาพของพนักงานที่สถานประกอบการ
  โดยไม่ต้องเดินทางมาตรวจที่โรงพยาบาล

  8. แผนกปลอดเชื้อ จะทำหน้าที่ดูแลให้เครื่องมือและอุปกรณ์ทางการแพทย์ปราศจากเชื้อ

4.2 การตลาดและภาวะการแข่งขัน

  4.2.1 กลยุทธ์การแข่งขัน

1.  การดำเนินธุรกิจในรูปของกลุ่มโรงพยาบาลและการสร้างพันธมิตรเพื่อเพิ่มศักยภาพการให้บริการ

  บริษัทดำเนินธุรกิจในรูปของกลุ่มโรงพยาบาล โดยมีโรงพยาบาลทั้งหมด 9 สาขา
  ซึ่งให้บริการแก่กลุ่มลูกค้าที่หลากหลาย ทั้งในกรุงเทพฯ และต่างจังหวัด นอกจากนี้
  บริษัทได้เปิดศูนย์การแพทย์เฉพาะทาง (Referral Base) ที่ให้บริการด้านการตรวจวินิจฉัย
  รักษาโรคหัวใจแบบครบวงจร ทั้งการรักษาโดยการสวนหัวใจและการผ่าตัด
  รักษาและผ่าตัดแก้ไขปัญหาสายตาด้วยเครื่องเลเซอร์ ที่โรงพยาบาลเกษมราษฎร์ ประชาชื่น
  เพื่อให้บริการแก่ลูกค้าของโรงพยาบาลในกลุ่มเกษมราษฎร์เอง
  และผู้ป่วยจากโรงพยาบาลทั่วไปที่เป็นพันธมิตร (Main Contractors ของสนง. ประกันสังคม
  และ สนง. หลักประกันสุขภาพแห่งชาติ) กว่า 70 แห่งทั่วประเทศ โดยโรงพยาบาลเกษมราษฎร์
  ประชาชื่น จะคิดค่าบริการจากโรงพยาบาลทั่วไปที่เป็นพันธมิตรในอัตราพิเศษ
  และผู้ป่วยจะได้รับการรักษาและผ่าตัดค่อนข้างรวดเร็ว
  ซึ่งการมีพันธมิตรดังกล่าวนอกจากจะทำให้บริษัทฯ มีรายได้เพิ่มขึ้นแล้ว ยังทำให้การใช้เครื่องมือ
  อุปกรณ์ต่าง ๆ มีประสิทธิภาพมากขึ้น

2.  รายได้จากกลุ่มลูกค้าที่หลากหลาย
    และรายได้ที่เข้ามาประจำจากโครงการกองทุนประกันสังคมและโครงการประกันสุขภาพถ้วนหน้า

  จากการที่บริษัทฯ
  ให้บริการแก่ลูกค้าหลายประเภททั้งกลุ่มลูกค้าเงินสดและกลุ่มลูกค้าตามโครงการภาครัฐ
  ทำให้บริษัทฯ มีโครงสร้างรายได้ที่แข็งแกร่ง และค่อนข้างแน่นอน
  เนื่องจากรายได้ส่วนหนึ่งมาจากการให้บริการแก่โครงการกองทุนประกันสังคมและโครงการประกันสุขภาพถ้วนหน้า
  ซึ่งสำนักงานประกันสังคมและสำนักงานประกันสุขภาพแห่งชาติเป็นผู้ที่รับผิดชอบค่าใช้จ่ายของผู้ป่วยตามกฎหมายและตามนโยบายหลักของรัฐบาล
  ทำให้บริษัทฯ สามารถใช้ทรัพยากร ทั้งด้านการแพทย์ พยาบาล บุคลากรที่เกี่ยวข้อง
  เครื่องมือแพทย์ และเตียงผู้ป่วย ได้อย่างมีประสิทธิภาพมากขึ้น

3.  การจัดการและการบริหารสินค้าคงคลัง

  การดำเนินธุรกิจในรูปของกลุ่มโรงพยาบาล ทำให้บริษัทฯ มีความได้เปรียบจากด้านขนาด
  (Economy of scale) การจัดการและการบริหารสินค้าคงคลัง (Inventory Management)
  เนื่องจากบริษัทฯ มีนโยบายการจัดซื้อ จัดหา วัตถุดิบหลักที่ใช้ในการให้บริการได้แก่ ยา เวชภัณฑ์
  และเครื่องมือทางการแพทย์ โดยผ่านฝ่ายจัดซื้อกลางสำหรับทุกโรงพยาบาลในกลุ่ม
  จึงมีปริมาณสั่งซื้อสินค้าต่อครั้งจำนวนมาก ทำให้บริษัทฯ มีอำนาจต่อรองทางด้านราคา
  และระยะเวลาการชำระเงินกับผู้ขายได้เป็นอย่างดี ซึ่งทำให้บริษัทฯ ได้รับส่วนลดเพิ่มขึ้น
  เมื่อเทียบกับการจัดซื้อแยกแต่ละโรงพยาบาล นอกจากนี้ บริษัทฯ
  ยังมีนโยบายการยืมเครื่องมือทางการแพทย์ ยา เวชภัณฑ์
  โลหิตและส่วนประกอบของโลหิตระหว่างโรงพยาบาล ซึ่งจะทำให้ใช้ทรัพยากรอย่างมีประสิทธิภาพ
  มีสินค้าใช้ได้ทันเวลา และลดปัญหาสินค้าหมดอายุ

4.  การบริหารงานและการจัดการ

  จากนโยบายการบริหารงานกลุ่มโรงพยาบาลโดยใช้นโยบายเดียวจากบริษัทฯ
  เพื่อควบคุมการบริหารงานของทุกสาขาของโรงพยาบาลให้เป็นไปในทิศทางเดียวกัน
  และทำให้สามารถนำประสบการณ์การบริหารของแต่ละสาขามาประยุกต์ใช้
  อีกทั้งผู้บริหารระดับสูงของบริษัทฯ มีส่วนร่วมในการบริหารงานด้านสาธารณสุขระดับประเทศ
  และเป็นเลขาธิการสมาคมโรงพยาบาลเอกชน
  จึงมีประสบการณ์ในการบริหารโรงพยาบาลเป็นอย่างดี และการบริหารองค์กรแบบมีความยืดหยุ่น
  ทำให้สามารถตอบสนองต่อการเปลี่ยนแปลงในการบริหารงานได้เป็นอย่างดี
  ทำให้โรงพยาบาลดำเนินการจัดการรักษาพยาบาลหรือบริการที่สอดคล้องกับการเปลี่ยนแปลงของภาวะเศรษฐกิจและสังคม
  เช่น การเข้าเป็นสถานพยาบาลใน พ.ร.บ. ประกันสังคมในปี พ.ศ. 2535
  การเข้าเป็นสถานพยาบาลในโครงการประกันสุขภาพถ้วนหน้าในระหว่างปี 2544-2553
  การเปิดศูนย์การแพทย์เฉพาะทาง (Referral Base)
  เพื่อลดภาระค่าใช้จ่ายที่ต้องส่งต่อผู้ป่วยของโรงพยาบาลไปรักษาที่โรงพยาบาลอื่น
  และขยายฐานรายได้จากการให้บริการในฐานะ Supra Contractor
  และการปรับปรุงประสิทธิภาพการให้บริการของโรงพยาบาลในกลุ่ม ซึ่งส่งผลให้บริษัทฯ
  มีการเจริญเติบโตอย่างต่อเนื่อง

5.  แพทย์ผู้เชี่ยวชาญและทีมงานสนับสนุน

  โรงพยาบาลทั้ง 9 แห่ง มีความพร้อมด้วยคณะแพทย์ผู้เชี่ยวชาญเฉพาะทางครบทุกสาขา
  ประกอบด้วยแพทย์จำนวน 1087 คน
  พยาบาลและพยาบาลผู้ช่วยที่จบหลักสูตรและได้รับการอบรมในงานที่เกี่ยวข้องจำนวน 1,634 คน
  และมีพนักงานในสายปฏิบัติการและสนับสนุนทางการแพทย์จำนวน 2,218 คน

6.  การจัดอบรมแพทย์ และบุคลากร

  บริษัทฯ ได้มีการจัดอบรมแพทย์และพยาบาล ทั้งภายในโรงพยาบาล
  และสถาบันภายนอกอย่างสม่ำเสมอ

7.  อุปกรณ์และเครื่องมือแพทย์ที่มีเทคโนโลยีระดับสูง

  กลุ่มโรงพยาบาลได้จัดหาอุปกรณ์และเครื่องมือทางการแพทย์ที่มีเทคโนโลยีระดับสูง
  และมีประสิทธิภาพ
  เพื่อช่วยในการรักษาและวินิจฉัยโรคของแพทย์ให้มีความแม่นยำและถูกต้องมากที่สุด

8.  มาตรฐานคุณภาพการบริการ

-   บริษัทฯ ได้ตระหนักถึงคุณภาพของการบริการ จึงมีนโยบายให้มีการนำระบบคุณภาพมาใช้
    โดยโรงพยาบาลทั้ง 9 สาขา ได้รับการรับรองระบบคุณภาพ ISO 9001 version 2000
    แล้ว

-   นอกจากนี้ยังให้มีการปรับปรุงคุณภาพอย่างต่อเนื่อง
    โดยใช้ระบบคุณภาพการรับรองสถานพยาบาล Hospital Accreditation
    (ซึ่งเป็นมาตรฐานการให้บริการขั้นสูงสุด) ซึ่งขณะนี้บริษัทฯ
    มีโรงพยาบาลในกลุ่มที่ได้รับการรับรองสถานพยาบาล (HA) รวม โรงพยาบาล 4 แห่งได้แก่
    โรงพยาบาลเกษมราษฎร์ รัตนาธิเบศร์ โรงพยาบาลเกษมราษฎร์ ประชาชื่น
    โรงพยาบาลเกษมราษฎร์ บางแค โรงพยาบาลเกษมราษฎร์ ศรีบุรินทร์
    และมีโรงพยาบาลเกษมราษฎร์ ที่อยู่ระหว่างขั้นตอนการขอรับรองคุณภาพสถานพยาบาล 4 แห่ง
    ได้แก่ โรงพยาบาลเกษมราษฎร์ สุขาภิบาล 3 โรงพยาบาลเกษมราษฎร์สระบุรี
    โรงพยาบาลนวนคร ปทุมธานี และ โรงพยาบาลนวนคร อยุธยา

-   นำหลัก Key Performance Indicators (KPIs) มาใช้ในการประเมินผลคุณภาพบริการ

-   คำนึงถึงความต้องการและความพึงพอใจของผู้ป่วยเป็นหลัก มีการให้บริการตลอด 24 ชั่วโมง
    เพื่อสามารถให้ความช่วยเหลือแก่ผู้ป่วยได้อย่างเต็มที่

-   การใช้ระบบข้อมูลสารสนเทศเพื่อช่วยให้สามารถให้บริการแก่ผู้ป่วยได้รวดเร็วมากขึ้น
    และเพื่อให้สามารถติดต่อส่งข่าวสารและข้อมูลที่เป็นประโยชน์ภายหลังจากการใช้บริการในโรงพยาบาล

  4.2.2 นโยบายด้านการตลาด

(1) กลุ่มลูกค้าเงินสด

1.  ลักษณะลูกค้าปัจจุบัน

  1.1 กลุ่มลูกค้าทั่วไป ได้แก่ผู้ป่วยที่มาเลือกใช้บริการของโรงพยาบาลด้วยตนเอง
  โดยผู้ป่วยจะเป็นผู้รับผิดชอบค่าใช้จ่ายในการรักษาพยาบาลเองทั้งหมด
  ลูกค้ากลุ่มนี้จะเป็นกลุ่มที่ตระหนักถึงความสำคัญของสุขภาพ ต้องการมีคุณภาพชีวิตที่ดี
  โรงพยาบาลจึงจัดบริการเสริมนอกจากการรักษาพยาบาลทั่วไป เช่น การตรวจสุขภาพ
  การใช้เครื่องมือพิเศษต่างๆ ในการวินิจฉัยและตรวจรักษา

  1.2 กลุ่มคู่สัญญา ได้แก่ กลุ่มพนักงาน หรือเจ้าหน้าที่ในองค์กรต่าง ๆ
  ที่หน่วยงานต้นสังกัดทำสัญญาไว้กับโรงพยาบาลเพื่อเป็นสวัสดิการ ในการส่งเจ้าหน้าที่ในสังกัด
  ซึ่งอาจรวมถึงครอบครัวมาใช้บริการที่โรงพยาบาลภายใต้เงื่อนไขที่กำหนด
  หรือลูกค้าของบริษัทประกัน
  ที่บริษัทประกันได้ทำสัญญาไว้กับโรงพยาบาลว่าจะเป็นผู้รับผิดชอบค่าใช้จ่ายในการรักษาพยาบาล
  รวมทั้งการรักษาตาม พระราชบัญญัติประกันภัยบุคคลที่ 3 โดยส่วนใหญ่คู่สัญญาเหล่านี้
  จะให้โรงพยาบาลเก็บเงินค่าใช้จ่ายจากบริษัทคู่สัญญาตามระยะเวลาที่กำหนดไว้ในสัญญา

  1.3 กลุ่มโครงการกองทุนเงินทดแทน เป็นการให้บริการแก่พนักงานบริษัท หรือโรงงานต่างๆ
  ภายใต้เงื่อนไขของกองทุนเงินทดแทน
  โดยโรงพยาบาลต้องตั้งเรื่องเบิกค่าใช้จ่ายจากกองทุนเงินทดแทน
  ซึ่งส่วนใหญ่ของการเจ็บป่วยจะเกี่ยวกับอุบัติเหตุจากการทำงาน

2.  กลุ่มลูกค้าเป้าหมาย

    1.  กลุ่มลูกค้าทั่วไป บริษัทฯ
        มีเป้าหมายที่จะสร้างกลุ่มลูกค้าใหม่ที่เป็นประชาชนที่มีที่พักอาศัยหรือที่ทำงานอยู่ในพื้นที่ใกล้เคียงกับสถานที่ตั้งของโรงพยาบาลในแต่ละสาขา
        และรวมถึงประชาชนที่อยู่นอกเขตแต่มีความเชื่อมั่นในการให้บริการของกลุ่มโรงพยาบาล
        โดยทางโรงพยาบาลได้พยายามขยายการให้บริการด้านใหม่ๆ
        และเพิ่มการประชาสัมพันธ์แก่กลุ่มลูกค้าเป้าหมาย

    2.  กลุ่มคู่สัญญา บริษัทฯ ได้จัดเจ้าหน้าที่การตลาดเพื่อออกไปติดต่อและทำสัญญากับบริษัทต่างๆ
        ในการส่งพนักงานเข้ามารับบริการที่โรงพยาบาล รวมทั้งทำสัญญากับบริษัทประกัน
        เพื่อเป็นโรงพยาบาลคู่สัญญาในการรับผู้ป่วยของบริษัทประกันดังกล่าว
        เพื่อเป็นการอำนวยความสะดวกให้แก่ผู้ป่วยในการเข้ามารับการรักษาโดยทางโรงพยาบาลจะเรียกเก็บค่ารักษาจากบริษัท
        และบริษัทประกันนั้นๆ

    3.  กลุ่มโครงการกองทุนเงินทดแทน บริษัทฯ มีเป้าหมายที่จะสร้างกลุ่มลูกค้าใหม่ ได้แก่
        สถานประกอบการประเภทโรงงานที่ตั้งอยู่ในเขตใกล้เคียงกับโรงพยาบาลในแต่ละสาขา
        โดยจัดเจ้าหน้าที่การตลาดออกเยี่ยมลูกค้ากลุ่มดังกล่าวเป็นประจำ

  2.4 บริษัทฯ ได้เริ่มสร้างฐานลูกค้าต่างประเทศ เพื่อให้มาใช้บริการในกลุ่มโรงพยาบาล
  โดยประกอบด้วยชาวต่างประเทศที่มีถิ่นพำนักในประเทศ
  และชาวต่างประเทศที่เดินทางเข้ามารับการรักษาเฉพาะด้าน ได้แก่ พม่า ตะวันออกกลาง
  และยุโรป เป็นต้น

  2.5 กลุ่มโรงพยาบาลเกษมราษฎร์มีโอกาสเป็นส่วนหนึ่งของกลุ่มโรงพยาบาลเอกชน
  ในโครงการนำร่องดูแลรักษาผู้ป่วยในที่เป็นข้าราชการและครอบครัว ทำให้บริษัทฯ
  สามารถให้บริการแก่ลูกค้ากลุ่มข้าราชการได้ในอนาคต
  โดยผู้ที่รับผิดชอบค่าใช้จ่ายคือกรมบัญชีกลางและตัวข้าราชการเอง

3.  การให้บริการ

  นอกเหนือจากการให้บริการทางการแพทย์ที่ครบทุกสาขาแล้ว
  โรงพยาบาลได้มีการเสนอรูปแบบการให้บริการที่มีความหลากหลายและต่อเนื่องนอกเหนือจากการรักษาพยาบาลทั่วไป
  ซึ่งการให้บริการเพิ่มเติมแบบครบวงจร เช่น การให้บริการตรวจสุขภาพและป้องกันโรค
  บริการเสริมในลักษณะของ บริการพักฟื้น กายภาพบำบัด
  การให้คำปรึกษาแนะนำสำหรับผู้ป่วยเฉพาะทาง
  รวมถึงการจัดกิจกรรมพิเศษให้แก่กลุ่มเป้าหมายเนื่องในโอกาสพิเศษต่างๆ
  จะเป็นการช่วยสร้างฐานลูกค้าให้เข้ามาใช้บริการมากยิ่งขึ้น
  และช่วยเพิ่มฐานรายได้ส่วนหนึ่งให้แก่โรงพยาบาลด้วย

4.  การกำหนดราคาค่ารักษาพยาบาล

  สำหรับกลุ่มลูกค้าทั่วไป ลูกค้าคู่สัญญา และกองทุนทดแทนนั้น บริษัทฯ
  ได้มีการกำหนดราคาโดยอาศัยต้นทุนเป็นหลัก
  เพื่อให้เกิดความยุติธรรมกับผู้บริโภคและมีการให้ส่วนลดเฉพาะกลุ่มสมาชิก
  โดยค่ารักษาพยาบาลที่เรียกเก็บจากผู้ป่วยนั้น ทางโรงพยาบาลจะจัดสรรให้แก่แพทย์ผู้รักษา
  ตามอัตราที่ได้ตกลงกัน รวมทั้งการกำหนดระยะเวลาการชำระเงินกับสมาชิกและคู่สัญญา
  แต่ไม่มีนโยบายการแข่งขันด้านราคากับคู่แข่ง
  นอกจากนี้ยังใช้นโยบายกำหนดราคาค่ารักษาพยาบาลที่เหมาะสมกับระดับรายได้ของประชาชนที่เป็นกลุ่มลูกค้าเป้าหมายของโรงพยาบาล
  และอยู่ในระดับที่สามารถแข่งขันได้กับค่ารักษาพยาบาลของโรงพยาบาลเอกชนอื่นที่ตั้งอยู่ในละแวกเดียวกัน
  เนื่องจากลูกค้าจะคำนึงถึงค่ารักษาพยาบาล
  โดยพิจารณาเปรียบเทียบกับบริการที่ตนได้รับและความรู้ความสามารถในการรักษาของแพทย์ในโรงพยาบาล

  นอกจากนี้ในการรักษาที่เป็นเรื่องเฉพาะ เช่น การผ่าตัดต่างๆ การคลอดบุตร
  การตรวจสุขภาพประจำปี จะมีการตั้งราคาแบบเหมาจ่าย (Package)
  เพื่อความสะดวกในการบริหารค่าใช้จ่ายของลูกค้าและช่วยลูกค้าในการตัดสินใจเลือกใช้บริการ
  เนื่องจากทำให้ทราบต้นทุนการรักษาพยาบาลที่ค่อนข้างแน่นอน

5.  การจำหน่ายและช่องทางการจำหน่าย

  จากโครงสร้างในรูปแบบของกลุ่มโรงพยาบาล (Chain Hospital)
  จะเป็นการเพิ่มความสะดวกสำหรับผู้ป่วยประกันสังคม
  ในการเข้ารับการรักษาได้ทุกโรงพยาบาลในกลุ่ม (ตามข้อตกลงร่วมบริการ)
  และผู้ป่วยประเภทอื่นในการเข้ารับการรักษาในโรงพยาบาลในเครือ
  เนื่องจากกลุ่มโรงพยาบาลจะมีระบบการส่งข้อมูลของผู้ป่วยระหว่างโรงพยาบาล
  และระบบการส่งต่อผู้ป่วยเพื่อรับการรักษา ซึ่งเป็นการสร้างโอกาส
  ในการใช้บริการของโรงพยาบาลให้มากขึ้น
  ซึ่งจะส่งผลให้ต้นทุนการดำเนินงานลดต่ำลงจากการใช้ทรัพยากรบางอย่างร่วมกัน

  ช่องทางการจัดจำหน่ายที่สำคัญอีกประการหนึ่ง คือ เป็นสถานพยาบาลรับส่งต่อผู้ป่วย (Supra
  Contractor) จากโรงพยาบาลเอกชนทั่วไป และโรงพยาบาลของรัฐที่เป็นพันธมิตร
  ที่ส่งผู้ป่วยประกันสังคมและประกันสุขภาพถ้วนหน้าของตนเข้ารับการรักษา วินิจฉัย โดย (1)
  โรงพยาบาลเกษมราษฏร์ ประชาชื่น จะเป็นศูนย์รับส่งต่อการผ่าตัดหัวใจ
  และการรักษาและผ่าตัดแก้ไขปัญหาสายตาด้วยเครื่องเลเซอร์ และ (2)
  โรงพยาบาลเกษมราษฏร์ รัตนาธิเบศร์ และ โรงพยาบาล เวิลด์เมดิคอลเซ็นเตอร์ จะเป็นศูนย์
  MRI ให้ รพ ในกลุ่มของบริษัทฯ และ โรงพยาบาลพันธมิตร

  นอกจากนี้ทำเลที่ตั้งของโรงพยาบาลแต่ละสาขาของบริษัทฯ ตั้งอยู่ในแหล่งชุมชน ริมถนนใหญ่
  และเดินทางมาได้สะดวก ตัวอาคารเด่นชัด มุ่งเน้นการจัดสถานที่ให้มีบรรยากาศ
  การตกแต่งภายในที่สะอาดและสวยงาม มีการจัดสัดส่วนของพื้นที่ใช้สอยให้มีความสะดวกสบาย
  เพื่อสร้างความประทับใจให้แก่คนไข้ที่มารับการรักษา
  และเป็นเขตที่ยังมีสถานพยาบาลไม่เพียงพอต่อจำนวนประชากรในเขตนั้น
  จึงเป็นช่องทางการจัดจำหน่ายที่ผู้บริโภคสามารถเข้าถึงได้โดยง่าย
  รวมทั้งโรงพยาบาลยังมีหน่วยรถบริการตรวจสุขภาพเคลื่อนที่
  เพื่อเป็นทางเลือกในการตรวจสุขภาพพนักงานที่สถานประกอบการ

6.  การส่งเสริมการขาย

  ถึงแม้ว่าธุรกิจโรงพยาบาลเอกชนจะมีข้อจำกัดในการประชาสัมพันธ์และการจัดกิจกรรมส่งเสริมการขาย
  ซึ่งถูกควบคุมโดยองค์กรวิชาชีพ เช่น แพทยสภา
  ประกาศกระทรวงเรื่องการโฆษณาสถานพยาบาลตาม พ.ร.บ. สถานพยาบาล พ.ศ.2541 และ
  พ.ร.บ. คุ้มครองผู้บริโภค
  แต่เนื่องจากการแข่งขันในกลุ่มในโรงพยาบาลเอกชนมีความรุนแรงมากขึ้น
  เพื่อพยายามแย่งชิงส่วนแบ่งทางการตลาดทั้งภายในประเทศและต่างประเทศ
  ทางกลุ่มโรงพยาบาลจึงได้พยายามจัดรูปแบบกิจกรรมเพื่อดึงดูดให้ลูกค้ามาใช้บริการ
  และให้สอดคล้องกับระเบียบต่างๆ ที่กำหนด

(2) กลุ่มลูกค้าตามโครงการภาครัฐ

1.  ลักษณะลูกค้าปัจจุบัน

  1.1 กลุ่มโครงการกองทุนประกันสังคม
  เป็นกลุ่มลูกจ้างในสถานประกอบการซึ่งถูกหักค่าจ้างรายเดือนเข้ากองทุนประกันสังคม
  และสามารถใช้บริการรักษาพยาบาลเมื่อเจ็บป่วยในโรงพยาบาลที่เลือกไว้ตามเงื่อนไข
  โดยไม่ต้องเสียค่าใช้จ่ายตามข้อกำหนดของ พ.ร.บ.ประกันสังคม พ.ศ. 2535
  โดยสำนักงานประกันสังคม กระทรวงแรงงานฯ
  เป็นผู้ชำระเงินค่ารักษาพยาบาลให้โรงพยาบาลแทนผู้ประกันตน
  ในลักษณะเหมาจ่ายตามจำนวนผู้ประกันตนที่แจ้งความจำนงในการเลือกโรงพยาบาล
  และจ่ายตามระดับความรุนแรงของโรคในกรณีที่มีการรักษาผู้ป่วยในที่มีน้ำหนักสัมพัทธ์ (RW) ตั้งแต่
  2 ขึ้นไป ซึ่งโรงพยาบาลในกลุ่มเกษมราษฎร์ ทั้ง 6 แห่ง และ โรงพยาบาลนวนคร 2 แห่ง
  ได้ร่วมในโครงการดังกล่าว นอกจากนี้ บริษัทฯ ได้จัดให้โรงพยาบาลเกษมราษฎร์ ประชาชื่น
  เป็นสถานพยาบาลรับส่งต่อผู้ป่วย ในการรักษาโรคหัวใจแบบครบวงจร
  ทั้งการรักษาโดยการสวนหัวใจและการผ่าตัด
  และการรักษาและผ่าตัดแก้ไขปัญหาสายตาด้วยเครื่องเลเซอร์ และ โรงพยาบาลเกษมราษฏร์
  รัตนาธิเบศร์ เป็นศูนย์ MRI ในการรับส่งต่อผู้ป่วยจากโรงพยาบาลพันธมิตรที่รับผู้ป่วยประกันสังคม

  1.2 กลุ่มโครงการประกันสุขภาพถ้วนหน้า
  ซึ่งกระทรวงสาธารณสุขจะเป็นผู้ชำระเงินค่ารักษาพยาบาลแทนประชาชนที่เป็นผู้ประกันตนในกองทุนดังกล่าว
  ซึ่งปัจจุบัน บริษัทได้ให้บริการในระดับตติยภูมิ เช่น การให้การรักษาผู้ป่วยโรคหัวใจ
  ทั้งนี้ศูนย์หัวใจของบริษัทฯได้ขึ้นทะเบียนเป็นศูนย์ส่งต่อระดับตติยภูมิโรคหัวใจ
  ที่สามารถให้การรักษาแก่ผู้ป่วยโรคหัวใจจากโรงพยาบาลต่าง ๆ
  ที่ร่วมโครงการประกันสุขภาพถ้วนหน้าได้ทุกโรงพยาบาล

  เนื่องจากกลุ่มลูกค้าของโรงพยาบาลแบ่งได้เป็นหลายกลุ่ม
  ซึ่งแต่ละกลุ่มจะมีลักษณะเฉพาะแตกต่างกัน ทางกลุ่มโรงพยาบาลจึงจัดสรรบริการต่างๆ
  มารองรับความต้องการของผู้บริโภคแต่ละกลุ่มอย่างชัดเจน
  เพื่อเพิ่มศักยภาพในการขยายฐานธุรกิจ และเพิ่มประสิทธิภาพในการบริหารจัดการ

2.  กลุ่มลูกค้าเป้าหมาย

  กลุ่มโรงพยาบาลเกษมราษฎร์
  เป็นกลุ่มโรงพยาบาลเอกชนที่มีจำนวนผู้ประกันตนจากโครงการภาครัฐมากที่สุดในประเทศ ดังนั้น
  บริษัทฯ จึงใช้เป็นโอกาสทางธุรกิจในการตั้งศูนย์การแพทย์เฉพาะทางต่างๆ เช่น ศูนย์หัวใจ
  ศูนย์ตา เพื่อเป็นสถานพยาบาลส่งต่อ (Referral Base)
  เนื่องจากมีปริมาณผู้ป่วยมาเข้ารับการรักษาเป็นจำนวนมากและจากความพร้อมและประสบการณ์ในการให้บริการแก่ลูกค้ากลุ่มดังกล่าว
  และการบริหารจัดการทั้งด้านรายได้และต้นทุนทำให้กลุ่มโรงพยาบาลมีความพร้อมในการรองรับการให้บริการแก่ลูกค้ากลุ่มโครงการกองทุนประกันสังคมและกลุ่มโครงการประกันสุขภาพถ้วนหน้าที่จะเพิ่มขึ้นในอนาคต

3.  การให้บริการ

  บริษัทฯ
  ให้ความสำคัญในการให้บริการแก่ลูกค้ากลุ่มโครงการกองทุนประกันสังคมและกลุ่มโครงการประกันสุขภาพถ้วนหน้า
  เหมือนกลุ่มลูกค้าเงินสด

4.  การกำหนดราคาค่ารักษาพยาบาล

  สำหรับกลุ่มโครงการกองทุนประกันสังคม สำนักงานประกันสังคม (สปส.) กระทรวงแรงงานฯ
  เป็นผู้ชำระเงินค่าบริการทางการแพทย์และค่ารักษาพยาบาลของผู้ประกันตนให้กับโรงพยาบาล
  ประกอบด้วย (1) อัตราค่าบริการทางการแพทย์เหมาจ่าย
  ซึ่งจ่ายตามจำนวนผู้ประกันตนที่แจ้งความจำนงในการเลือกโรงพยาบาล (2)
  อัตราการเบิกค่าบริการทางการแพทย์นอกเหนือเหมาจ่าย คือ
  การจ่ายเพิ่มกรณีโรคที่มีค่าใช้จ่ายสูง เช่น การผ่าตัดหัวใจ โรคมะเร็ง โรคเบาหวาน
  และเวชภัณฑ์ทางการแพทย์ที่มีค่าใช้จ่ายสูง เป็นต้น (3)
  อัตราค่าบริการทางการแพทย์ตามภาระเสี่ยง คือ การเบิกโรคเรื้อรัง และ (4)
  อัตราค่าบริการทางการแพทย์กรณีรักษาผู้ป่วยในที่มีน้ำหนักสัมพัทธ์ (RW) ตั้งแต่ 2 ขึ้นไป
  โดยรายการที่ (2)-(4) จำนวนเงินที่ได้รับจะขึ้นอยู่กับภาระการบริการที่เกิดขึ้น
  ตามงบประมาณและเงื่อนไขของสำนักงานประกันสังคม

  กลุ่มโครงการประกันสุขภาพถ้วนหน้า สำนักงานประกันสุขภาพแห่งชาติ (สปสช.)
  กระทรวงสาธารณสุขเป็นผู้ชำระเงินค่าบริการทางการแพทย์และค่ารักษาพยาบาลของผู้ประกันตนให้โรงพยาบาล
  ซึ่งประกอบด้วยส่วนที่จ่ายตามจำนวนผู้ประกันตน
  และส่วนที่แบ่งจ่ายตามภาระการบริการที่เกิดขึ้นตามอัตราและเงื่อนไขที่ สปสช. กำหนด

5.  การจำหน่ายและช่องทางการจำหน่าย

  บริษัทฯ มีโรงพยาบาลที่ให้บริการผู้ป่วย 9 แห่ง ซึ่งตั้งอยู่ในเขตที่อยู่ในเขตกรุงเทพและปริมณฑล
  6 แห่ง และต่างจังหวัด 3 แห่ง และมีคลินิก 1 แห่งที่อำเภอแม่สาย จังหวัดเชียงราย
  เพื่อให้การรักษาแก่คนไทยและชาวพม่าที่อาศัยในบริเวณใกล้เคียง
  รวมทั้งเป็นจุดคัดกรองและส่งต่อผู้ป่วยชาวพม่าที่จำเป็นต้องรับการรักษาแบบผู้ป่วยในไปที่โรงพยาบาลเกษมราษฎร์ศรีบุรินทร์ด้วย

สำหรับคู่แข่งของโรงพยาบาลแต่ละสาขา คือสถานพยาบาลที่ตั้งอยู่ในบริเวณใกล้เคียง
หรืออยู่ในละแวกเดียวกัน รัศมีประมาณ 20 กิโลเมตร
หรือบางโรงพยาบาลที่อยู่นอกเขตแต่ได้รับความเชื่อถือจากผู้ป่วยเป็นพิเศษ
อย่างไรก็ตามกลุ่มโรงพยาบาลมีความได้เปรียบคู่แข่งในหลายๆ ด้าน เช่น (1)
มีบุคลากรทางการแพทย์ที่มีความเชี่ยวชาญและชำนาญเฉพาะด้าน
รวมทั้งมีชื่อเสียงได้รับการยอมรับอย่างกว้างขวาง (2)
มีการเสนอรูปแบบการให้บริการที่มีความหลากหลายและต่อเนื่อง
นอกเหนือจากการรักษาพยาบาลทั่วไป รวมทั้งการให้บริการเพิ่มเติมแบบครบวงจร (3)
มีอุปกรณ์และเครื่องมือทางการแพทย์ที่ครบครัน
มีเตียงสำหรับรองรับการให้บริการทั้งผู้ป่วยนอกและผู้ป่วยในค่อนข้างมาก
มุ่งเน้นการจัดสถานที่ให้มีบรรยากาศ การตกแต่งภายในที่สะอาดและสวยงาม
มีการจัดสัดส่วนของพื้นที่ใช้สอยให้มีความสะดวกสบาย (4)
มีทำเลที่ตั้งอยู่ในแหล่งชุมชนและสามารถเดินทางไปมาได้สะดวก
มีโอกาสที่จะดึงดูดผู้ป่วยให้เข้ามาใช้บริการของโรงพยาบาล
รวมถึงการชักชวนแพทย์และบุคลากรทางการแพทย์อื่นๆ ที่มีความสามารถให้มาทำงานกับโรงพยาบาล
(5)
การกำหนดราคาค่ารักษาพยาบาลที่เหมาะสมกับระดับรายได้ของประชาชนที่เป็นกลุ่มลูกค้าเป้าหมายของโรงพยาบาล
และอยู่ในระดับที่สามารถแข่งขันได้กับค่ารักษาพยาบาลของโรงพยาบาลเอกชนที่อยู่ในละแวกใกล้เคียง
(6) มีโครงสร้างแบบกลุ่มโรงพยาบาล
เพื่อให้บริการแก่คนไข้ในเขตพื้นที่อื่นนอกเหนือจากในทำเลที่โรงพยาบาลตั้งอยู่
และทำให้ผู้มาใช้บริการสามารถเลือกใช้บริการจากโรงพยาบาลที่ตนเองสะดวก

ข้อจำกัดของการดำเนินธุรกิจโรงพยาบาลเอกชน

-   บุคลากรทางการแพทย์ที่มีความเชี่ยวชาญ
    ได้รับการยอมรับและมีชื่อเสียงในการรักษายังมีอยู่ในจำนวนที่ไม่เพียงพอต่อความต้องการ
    โรงพยาบาลเอกชนแต่ละแห่งจึงต้องแข่งขันกันในด้านของค่าตอบแทนเพื่อจูงใจบุคลากรด้านต่างๆ
    ให้มาทำงานในโรงพยาบาลของตน ซึ่งส่งผลทำให้ต้นทุนค่ารักษาพยาบาลเพิ่มสูงขึ้น
    ดังนั้นการบริหารต้นทุนในส่วนนี้จึงถือเป็นข้อจำกัดอย่างหนึ่งของการดำเนินธุรกิจที่โรงพยาบาลเอกชนทั่วไปกำลังเผชิญอยู่ในปัจจุบัน

-   ธุรกิจโรงพยาบาลเอกชนเป็นธุรกิจที่จำเป็นต้องใช้เงินลงทุนในมูลค่าสูง
    โดยเฉพาะเงินลงทุนในส่วนของอุปกรณ์และเครื่องมือแพทย์
    รวมถึงเงินทุนหมุนเวียนสำหรับค่ายา เวชภัณฑ์ และวัสดุสิ้นเปลืองต่างๆ ดังนั้น
    การวางแผนทางด้านการเงินจึงเป็นสิ่งที่ผู้บริหารต้องให้ความสำคัญในการดำเนินธุรกิจ

-   พฤติกรรมการเลือกใช้บริการกับโรงพยาบาลของผู้ป่วยในกรณีที่เจ็บป่วยหนัก
    จะคำนึงถึงความสามารถและชื่อเสียงในการรักษาพยาบาลของแพทย์เป็นหลักมากกว่าปัจจัยอื่น
    ดังนั้น
    โรงพยาบาลเอกชนที่ตั้งขึ้นใหม่จะต้องอาศัยระยะเวลาในการพัฒนาคุณภาพและสร้างชื่อเสียง
    เพื่อทำให้โรงพยาบาลของตนเป็นที่รู้จัก ได้รับการยอมรับและเชื่อถือจากผู้ป่วย

-   กฎหมายที่เกี่ยวกับระบบสาธารณสุขของประเทศที่เปลี่ยนแปลงอย่างรวดเร็ว

-   ประกาศกฎกระทรวงเรื่องการโฆษณาสถานพยาบาลตามพระราชบัญญัติสถานพยาบาล พ.ศ.
    2541

-   ข้อกำหนดของแพทยสภา

-   บุคลากรสายการแพทย์และที่เกี่ยวข้อง

+--------------------------------------+-------------------------------+
| สายงาน                               | ณ 31 ธันวาคม 2556              |
+--------------------------------------+-------------------------------+
| สายการแพทย์                           | 1,087                         |
+--------------------------------------+-------------------------------+
| สายการพยาบาลและพนักงานผู้ช่วย            | 1,634                         |
+--------------------------------------+-------------------------------+
| สายปฏิบัติการและสนับสนุนทางการแพทย์        | 2,218                         |
+--------------------------------------+-------------------------------+
| รวม                                  | 4,939                         |
+--------------------------------------+-------------------------------+

5. ทรัพย์สินที่ใช้ในการประกอบธุรกิจ

ทรัพย์สินที่ใช้ในการประกอบธุรกิจ มีมูลค่าทางบัญชีสุทธิ ณ วันที่ 31 ธันวาคม 2556
สรุปรายละเอียดได้ดังนี้

  5.1 ที่ดิน อาคารและอุปกรณ์

  กลุ่มบริษัทฯ มีภาระผูกพันในทรัพย์สินที่สำคัญที่ใช้ในการประกอบธุรกิจ ณ วันที่ 31 ธันวาคม 2556
  ตามรายละเอียดดังนี้มี ดังนี้

- ที่ดิน อาคารและอุปกรณ์

+--------------------------------------+------+--------+---------------+
| รายการทรัพย์สิน                         | ลักษณ | ม      | ภาระผูกพัน      |
|                                      | ะกรร | ูลค่าทาง |               |
|                                      | มสิทธิ์ | บัญชีสุทธิ |               |
|                                      |      | (ล     |               |
|                                      |      | ้านบาท) |               |
+======================================+======+========+===============+
| 1. ที่ดินและอาคาร                       |      |        |               |
+--------------------------------------+------+--------+---------------+
|   1.1 บริษัท บางกอก เชน ฮอสปิทอล จำกัด   |      |        |               |
|   (มหาชน)                            |      |        |               |
+--------------------------------------+------+--------+---------------+
|   1.1.1 โรงพยาบาลเกษมราษฎร์ ประชาชื่น   |      |        |               |
+--------------------------------------+------+--------+---------------+
|   - ที่ดิน (เนื้อที่ 5-2-31 9/10 ไร่)        | เจ   | 165.00 |   ไม่มี         |
|                                      | ้าของ |        |               |
+--------------------------------------+------+--------+---------------+
|   - อาคารโรงพยาบาล 12 ชั้น (พื้นที่ 38,500 |      | 345.53 |               |
|   ตรม.)                              |      |        |               |
+--------------------------------------+------+--------+---------------+
|   1.1.2 โรงพยาบาลเกษมราษฎร์ บางแค     |      |        |               |
+--------------------------------------+------+--------+---------------+
|   - ที่ดิน (เนื้อที่ 78 ตรว.)               |      |        |   -ไม่มี-       |
+--------------------------------------+------+--------+---------------+
|   - ที่ดิน (เนื้อที่ 3-3-44 ไร่)             |      | 234.00 |               |
+--------------------------------------+------+--------+---------------+
|   - ที่ดิน (เนื้อที่ 4-1-25 ไร่)             |      |        |               |
+--------------------------------------+------+--------+---------------+
|   - อาคารโรงพยาบาล 5 ชั้น (พื้นที่ 2,075   | เจ   | 252.72 |               |
|   ตรม.)                              | ้าของ |        |               |
|   - อาคารโรงพยาบาล 14 ชั้น (พื้นที่ 29,712 |      |        |               |
|   ตรม.)                              |      |        |               |
|   - อาคารโรงพยาบาล 5 ชั้น (พื้นที่ 10,458  |      |        |               |
|   ตรม.)                              |      |        |               |
|                                      |      |        |               |
|   - อาคารพลาซ่า 2 ชั้น (พื้นที่ 1,886.20    |      |        |               |
|   ตรม.)                              |      |        |               |
|   - อาคารหอพัก 5 ชั้น (พื้นที่ 2,000 ตรม.)  |      |        |               |
+--------------------------------------+------+--------+---------------+
|   1.1.3 โรงพยาบาลเกษมราษฎร์ สุขาภิบาล 3 |      |        |               |
+--------------------------------------+------+--------+---------------+
|   - ที่ดิน (เนื้อที่ 8-0-84 ไร่)             | เจ   | 163.34 |   -ไม่มี-       |
|                                      | ้าของ |        |               |
+--------------------------------------+------+--------+---------------+
|   - อาคารโรงพยาบาล 5 ชั้น (พื้นที่ 13,000  | เช่า  | 16.36  |   -ไม่มี-       |
|   ตรม.)                              |      |        |               |
+--------------------------------------+------+--------+---------------+
|   1.1.4 ที่ดิน (สาขาพัทยา) (เนื้อที่ 18-2-65 | เจ   | 286.27 |   -ไม่มี-       |
|   7/10 ไร่)                           | ้าของ |        |               |
+--------------------------------------+------+--------+---------------+
|   1.1.5 The world Medical Center     | เจ   | 778.74 |   -ไม่มี-       |
|                                      | ้าของ |        |               |
+--------------------------------------+------+--------+---------------+
|   - ที่ดิน (สาขาแจ้งวัฒนะ) (เนื้อที่ 10-1-2   |      | 1,     |               |
|   ไร่)                                |      | 699.31 |               |
+--------------------------------------+------+--------+---------------+
|   - อาคารโรงพยาบาล 24 ชั้น (พื้นที่ 82,350 |      |        |               |
|   ตรม.)                              |      |        |               |
+--------------------------------------+------+--------+---------------+
|   1.2 บริษัท โรงพยาบาลรัตนาธิเบศร์ จำกัด   |      |        |               |
+--------------------------------------+------+--------+---------------+
|   - ที่ดิน (เนื้อที่ 2-3-52 ไร่)             |      |        |               |
+--------------------------------------+------+--------+---------------+
|   - ที่ดิน 2 แปลง (เนื้อที่ 0-0-16 6/10 ไร่  |      | 25.11  |   -ไม่มี-       |
|   และเนื้อที่ 0-0-16 ไร่) พร้อมอาคารหอพัก 2 |      |        |               |
|   หลัง (พื้นที่ 32 ตรม. และพื้นที่ 34 ตรม.)   |      |        |               |
|   พื้นที่ 32 ตรม. และ 24 ตรม.            |      |        |               |
+--------------------------------------+------+--------+---------------+
|   - ที่ดินเปล่า (เนื้อที่ 1-2-88 ไร่)         | เจ   |        |   -ไม่มี-       |
|                                      | ้าของ |        |               |
+--------------------------------------+------+--------+---------------+
|   - อาคารโรงพยาบาลพร้อมส่วนปรับปรุงอาคาร |      | 248.13 |   -ไม่มี-       |
|   10 ชั้น                              |      |        |               |
|                                      |      |        |               |
|   (พื้นที่ 25,000 ตรม.)                  |      |        |               |
+--------------------------------------+------+--------+---------------+
|   - อาคารโรงพยาบาลพร้อมอาคารจอดรถ 5   |      |        |   -ไม่มี-       |
|   ชั้น                                 |      |        |               |
|                                      |      |        |               |
|   (พื้นที่ 7,172 ตรม.)                   |      |        |               |
+--------------------------------------+------+--------+---------------+
|   1.3 บริษัท สระบุรี เวชกิจ จำกัด          |      |        |               |
+--------------------------------------+------+--------+---------------+
|   - ที่ดิน (เนื้อที่ 6-0-24 ไร่)             |      | 52.37  | -ไม่มี-         |
+--------------------------------------+------+--------+---------------+
|   - อาคารโรงพยาบาลพร้อมส่วนปรับปรุงอาคาร | เจ   | 157.23 |               |
|   12 ชั้น                              | ้าของ |        |               |
|   (พื้นที่ 26,400.80 ตรม.)               |      |        |               |
+--------------------------------------+------+--------+---------------+
| -   อาคารหอพักโรงพยาบาล (เนื้อที่ 2,000   |      |        |               |
|     ตรม.)                            |      |        |               |
+--------------------------------------+------+--------+---------------+
| 1.4 บริษัท ศรีบุรินทร์การแพทย์ จำกัด         |      |        |               |
+--------------------------------------+------+--------+---------------+
|   - ที่ดิน (เนื้อที่ 12-0-28 3/10 ไร่)       |      | 147.47 |   -ไม่มี-       |
+--------------------------------------+------+--------+---------------+
|   - ที่ดินเปล่า (เนื้อที่ 24-0-5 8/10 ไร่)    | เจ   |        | -ไม่มี-         |
|                                      | ้าของ |        | ภาระจำยอมเรื่อ  |
|                                      |      |        | งทางเดินบางส่วน |
+--------------------------------------+------+--------+---------------+
|   - อาคารโรงพยาบาลพร้อมส่วนปรับปรุงอาคาร |      | 150.64 |   -ไม่มี-       |
|   5 ชั้น                               |      |        |               |
|   (พื้นที่ 15,300 ตรม.)                  |      |        |               |
+--------------------------------------+------+--------+---------------+
|   1.5 กลุ่มบริษัท นวนครการแพทย์ จำกัด      |      |        |               |
+--------------------------------------+------+--------+---------------+
|   - ที่ดิน (เนื้อที่ 5-2-9.6 ไร่)            |      | 43.46  |               |
|                                      |      |        | ค้ำประกันวงเงินกู้ |
+--------------------------------------+------+--------+---------------+
|   - อาคารโรงพยาบาลพร้อมส่วนปรับปรุงอาคาร | เจ   | 205.19 |               |
|   8 ชั้น                               | ้าของ |        | ค้ำประกันวงเงินกู้ |
|   (พื้นที่ 11,822 ตรม.)                  |      |        |               |
+--------------------------------------+------+--------+---------------+
|   - อาคารโรงพยาบาลพร้อมส่วนปรับปรุงอาคาร |      |        |               |
|   5 ชั้น                               |      |        | ค้ำประกันวงเงินกู้ |
|   (พื้นที่ 5,804.80 ตรม.)                |      |        |               |
+--------------------------------------+------+--------+---------------+
|   รวมที่ดินและอาคาร                     |      | 4,     |               |
|                                      |      | 979.87 |               |
+--------------------------------------+------+--------+---------------+
| 2. อุปกรณ์โรงพยาบาล                    | เจ   | 1,     | -ไม่มี-         |
|                                      | ้าของ | 325.35 | ภาระจำยอมเรื่อ  |
|                                      |      |        | งทางเดินบางส่วน |
+--------------------------------------+------+--------+---------------+
| 3. เครื่องใช้สำนักงาน เครื่องตกแต่ง         | เจ   | 159.43 | -ไม่มี-         |
| และคอมพิวเตอร์                         | ้าของ |        | ภาระจำยอมเรื่อ  |
|                                      |      |        | งทางเดินบางส่วน |
+--------------------------------------+------+--------+---------------+
| 4. ยานพาหนะ                          | เจ   | 43.21  | -ไม่มี-         |
|                                      | ้าของ |        | ภาระจำยอมเรื่อ  |
|                                      |      |        | งทางเดินบางส่วน |
+--------------------------------------+------+--------+---------------+
| 5. อาคารระหว่างก่อสร้าง                 | เจ   | 918.87 | -ไม่มี-         |
| และสินทรัพย์ระหว่างทาง                   | ้าของ |        |               |
+--------------------------------------+------+--------+---------------+
|   รวมที่ดิน อาคาร และอุปกรณ์ - สุทธิ0       |      | 7,     |               |
|                                      |      | 426.73 |               |
+--------------------------------------+------+--------+---------------+

  5.2 สิทธิการเช่า

+-------+-----------+-----------+-----------+-------+---------------+
| ท     | คู่สัญญา     | วัตถุประสงค์ | ระยะเว    | มูลค   | ภาระผูกพัน      |
| รัพย์สิน |           |           | ลาการเช่า/ | ่าทางบ |               |
|       |           |           | ปีสิ้นสุดสัญญา | ัญชีสุทธิ |               |
|       |           |           |           |       |               |
|       |           |           |           | (ล้า   |               |
|       |           |           |           | นบาท) |               |
+=======+===========+===========+===========+=======+===============+
| ที่ด    | บริษัท      | เพื่อ       | 30 ปี/     | 2.66  | บริษัทฯ         |
| ินเนื้อที่ | โรงพยาบาล | เป็นที่จอดรถ | 2568      |       | ต้องช          |
| 4     | รัตนาธิเบศร์ |           | (นับตั้งแต่ 1 |       | ำระค่าเช่าทั้งหมด |
| -22-0 | จำกัด      |           | กุมภาพันธ์   |       | 19.05         |
| ไร่    | (ผู้เช่า)    |           | 2538)     |       | ล้านบาทดังนี้     |
|       | และ       |           |           |       |               |
|       |           |           | โ         |       | ปีที่            |
|       | บริษัท      |           | ดยได้ดำเนิน |       | ค             |
|       | เรียลตี้     |           | การจดสิทธิก |       | ่าเช่ารวมในช่วงปี |
|       | อินเต      |           | ารเช่ากับสำ |       |               |
|       | อร์เนชั่นเนล |           | นักงานที่ดินจ |       | 2-10 3.25     |
|       | อิงค์ จำกัด  |           | ังหวัดนนทบุรี |       | ล้านบาท        |
|       |           |           | ส         |       |               |
|       | (ผู้ให้เช่า)  |           | าขาบางใหญ่ |       | 11-20 7.17    |
|       |           |           | เ         |       | ล้านบาท        |
|       |           |           | รียบร้อยแล้ว |       |               |
|       |           |           | เมื่อวันที่ 25 |       | 21-30 8.63    |
|       |           |           | พฤษภาคม   |       | ล้านบาท        |
|       |           |           | 2538      |       |               |
+-------+-----------+-----------+-----------+-------+---------------+
| ที่ดิน   | บมจ.      | เพื่อเป็น    | 3 ปี/ 2558 | -     | บริษัทฯ         |
|       | บางกอก    | ที่จอดรถที่สา | (นับตั้งแต่ 1 |       | ต้องชำระค่าเ    |
|       | เชน       | ขาประชาชื่น | สิงหาคม    |       | ช่าเป็นรายเดือนๆ |
|       | ฮอสปิทอล   |           | 2555)     |       | ละ 0.09       |
|       | (ผู้เช่า)    |           |           |       | ล้านบาท        |
|       | และ       |           |           |       |               |
|       | นางทัศนีย์   |           |           |       |               |
|       | บัวเอี่ยม    |           |           |       |               |
|       | (ผู้ให้เช่า)  |           |           |       |               |
+-------+-----------+-----------+-----------+-------+---------------+
| อาคาร | บมจ.      | เพื่อเป็น    | 16 ปี/2558 | -     | บริษัทฯ         |
|       | บางกอก    | ที่ทำการของ | (นับตั้งแต่ 9 |       | ทำ            |
|       | เชน       | สำนักงานสา | กันยายน    |       | สัญญาเช่าอาคารแ |
|       | ฮอสปิทอล   | ขาสุขาภิบาล | 25        |       | ละสัญญาให้บริการ |
|       | (ผู้เช่า)    | 3         | 42)โดยได้ด |       | โดยบริษัทฯ      |
|       | และ บริษัท  |           | ำเนินการจด |       | มีภาระผ        |
|       | สัมมากร    |           | สิทธิการเช่า |       | ูกพันที่ต้องชำระค่า |
|       | จำกัด      |           | กับสำนัก    |       | เช่าและค่าบริการ |
|       | (ผู้ให้เช่า)  |           | งานที่ดินกรุง |       | ดังนี้           |
|       |           |           | เทพมหานคร |       |               |
|       |           |           | สาขาบึงกุ่มเ |       | ปีที่            |
|       |           |           | รียบร้อยแล้ว |       | ค่าเช่า/บริการ   |
|       |           |           | เมื่อวันที่ 9  |       | (ต่อปี)         |
|       |           |           | มิถุนายน    |       |               |
|       |           |           | 2543และไ  |       | 1-2 3.30      |
|       |           |           | ด้ทำบันทึกต่อ |       | ล้านบาท        |
|       |           |           | ขอขยายรยะ |       |               |
|       |           |           | เวลากการเ |       | 3-5 4.94      |
|       |           |           | ช่าออกไปอีก |       | ล้านบาท        |
|       |           |           | 2 ปี       |       |               |
|       |           |           | เป็นสิ้นสุดปี  |       | 6-8 6.44      |
|       |           |           | 2560      |       | ล้านบาท        |
|       |           |           |           |       |               |
|       |           |           |           |       | 9-11 8.00     |
|       |           |           |           |       | ล้านบาท        |
|       |           |           |           |       |               |
|       |           |           |           |       | 12-14 8.50    |
|       |           |           |           |       | ล้านบาท        |
|       |           |           |           |       |               |
|       |           |           |           |       | 15-16 9.00    |
|       |           |           |           |       | ล้านบาท        |
|       |           |           |           |       |               |
|       |           |           |           |       | 17-18 9.75    |
|       |           |           |           |       | ล้านบาท        |
+-------+-----------+-----------+-----------+-------+---------------+
| รว    |           |           |           | 2.66  |               |
| มสิทธิก |           |           |           |       |               |
| ารเช่า |           |           |           |       |               |
+-------+-----------+-----------+-----------+-------+---------------+

  5.3 ค่าความนิยม

  บริษัทฯ และบริษัทย่อย มีค่าความนิยมที่เกิดจากการซื้อเงินลงทุนจากบุคคลภายนอก
  เพื่อปรับโครงสร้างการดำเนินธุรกิจในกลุ่ม จากบริษัท โรงพยาบาลรัตนาธิเบศร์ จำกัด บริษัท
  สระบุรี เวชกิจ จำกัด บริษัท ศรีบุรินทร์การแพทย์ จำกัด และ กลุ่มบริษัท นวนครการแพทย์
  จำกัด จำนวน 208 ล้านบาท ณ 31 ธันวาคม 2556 ซึ่งบริษัทฯ
  ได้เปลี่ยนนโยบายการบัญชีสำหรับค่าความนิยมตั้งแต่วันที่ 1 มกราคม 2551 เป็นต้นไป
  โดยจะไม่ตัดจำหน่ายค่าความนิยมและจะพิจารณาด้อยค่าทุกสิ้นงวดแทน

  5.4 เครื่องหมายการค้า

  ในปัจจุบัน บริษัทฯ ได้จดทะเบียนเครื่องหมายการค้า ตราโลโก้ของโรงพยาบาลเกษมราษฎร์
  (ซึ่งได้รับอนุมัติการจดทะเบียนเมื่อวันที่ 24 พฤษภาคม 2547)
  และตราโลโก้ของโรงพยาบาลเวิลด์เมดิคอลเซ็นเตอร์ (ซึ่งได้รับอนุมัติการจดทะเบียนเมื่อวันที่ 4
  กรกฎาคม 2554) จากกรมทรัพย์สินทางปัญญา กระทรวงพาณิชย์

5.  นโยบายการลงทุนในบริษัทย่อยและบริษัทร่วม

  ณ วันที่ 31 ธันวาคม 2556 บริษัทฯ มีเงินลงทุนในบริษัทย่อย
  ซึ่งบริษัทมีอำนาจควบคุมหรือถือหุ้นเกินร้อยละ 50
  จำนวน 5 บริษัท โดยมีมูลค่าตามวิธีราคาทุนรวมประมาณ 1,443 ล้านบาท
  คิดเป็นสัดส่วนเงินลงทุนในบริษัทย่อยประมาณร้อยละ 16.66 ของสินทรัพย์รวม
  โดยมีรายละเอียดดังนี้

+-------------------------+-----------+--------------------------------+
| บริษัทย่อย                 | % การถือหุ้น | ประเภทธุรกิจ                     |
+-------------------------+-----------+--------------------------------+
| บริษัท โรงพยาบาลรัตนาธิเบศร์ | 72.73%    | โรงพยาบาลเกษมราษฎร์ รัตนาธิเบศร์   |
| จำกัด                    |           |                                |
+-------------------------+-----------+--------------------------------+
| บริษัท สระบุรี เวชกิจ จำกัด   | 59.92%    | โรงพยาบาลเกษมราษฎร์ สระบุรี       |
+-------------------------+-----------+--------------------------------+
| บริษัท ศรีบุรินทร์การแพทย์     | 93.67%    | โรงพยาบาลเกษมราษฎร์ ศรีบุรินทร์     |
| จำกัด                    |           | เชียงราย และ                    |
|                         |           |                                |
|                         |           | โพลี คลินิค แม่สาย                 |
+-------------------------+-----------+--------------------------------+
| บริษัท นวนครการแพทย์ จำกัด  | 50.002%   | โรงพยาบาลนวนคร ปทุมธานี          |
|                         |           |                                |
|                         |           | โรงพยาบาลนวนคร อยุธยา           |
+-------------------------+-----------+--------------------------------+
| บริษัท อยุธยาการแพทย์ จำกัด  | 99.99%    | ให้เช่าที่ดินโรงพยาบาลนวนคร อยุธยา   |
|                         | ***       |                                |
+-------------------------+-----------+--------------------------------+

หมายเหตุ : *** เป็นการถือหุ้นทางอ้อมโดยผ่านบริษัท นวนครการแพทย์ จำกัด

  อย่างไรก็ตาม บริษัทฯ มีนโยบายการลงทุนในบริษัทย่อยและบริษัทร่วม
  โดยจะเข้าร่วมลงทุนไม่น้อยกว่าร้อยละ 40 และเข้ามีส่วนร่วมในการบริหารงานอย่างมีนัยสำคัญ
  ซึ่งการเข้าร่วมลงทุนนั้นจะพิจารณาจากภาวะเศรษฐกิจ การเติบโตของธุรกิจ
  และมุ่งเน้นการลงทุนเฉพาะธุรกิจหรือผลิตภัณฑ์ที่เกี่ยวเนื่องกับธุรกิจโรงพยาบาล
  และการบริการทางด้านสุขภาพ อย่างเช่นที่บริษัทดำเนินงานอยู่ในปัจจุบัน
  ซึ่งการเข้าลงทุนในบริษัทย่อยและบริษัทร่วมนั้น จะต้องผ่านการพิจารณาจากคณะกรรมการบริษัทฯ
  ทั้งนี้ บริษัทฯ มีนโยบายการบริหารงานในบริษัทย่อยและบริษัทร่วม โดยบริษัทฯ
  จะส่งกรรมการที่เป็นตัวแทนของบริษัทฯ เข้าร่วมในการบริหารงานตามสัดส่วนที่บริษัทฯ ถืออยู่
  เพื่อมีส่วนร่วมในการแสดงความคิดเห็น กำหนดนโยบายที่สำคัญ
  และควบคุมการดำเนินธุรกิจของบริษัทย่อยและบริษัทร่วมให้ถูกต้อง เหมาะสม
  และสอดคล้องกับนโยบายของคณะกรรมการบริษัทฯ

6. ข้อพิพาททางกฎหมาย

บริษัทถูกคนไข้ฟ้องร้องเรียกค่าเสียหายเกี่ยวกับการรักษาพยาบาล โดยมีทุนทรัพย์ที่ฟ้องร้อง ณ วันที่
31 ธันวาคม 2556 จำนวนรวมประมาณ 24.3 ล้านบาท จนถึงวันที่ในรายงาน
คดีเหล่านี้ยังไม่สิ้นสุด บริษัทไม่ได้บันทึกประมาณการหนี้สินไว้ในงบการเงิน
เนื่องจากในการตั้งประมาณการหนี้สิน
ผู้บริหารได้พิจารณาจากประสบการณ์ประกอบกับความเห็นของที่ปรึกษากฎหมายของบริษัท

7. โครงสร้างเงินทุน

7.1 หลักทรัพย์ของบริษัทฯ

บริษัทฯ มีทุนจดทะเบียนทั้งสิ้น 2,493.75 ล้านบาท แบ่งเป็นหุ้นสามัญจำนวน 2,493.75 ล้านหุ้น
มูลค่าที่ตราไว้หุ้นละ 1 บาท เป็นทุนที่ออกและเรียกชำระแล้วจำนวน 2,493.75 ล้านบาท

7.2 ผู้ถือหุ้น

ผู้ถือหุ้นรายใหญ่ 10 รายแรก ณ วันที่ 29 สิงหาคม 2556

รายชื่อผู้ถือหุ้นรายใหญ่ และสัดส่วนการถือหุ้นจากทุนจดทะเบียนและเรียกชำระแล้ว
ตามที่ปรากฏในสมุดทะเบียนผู้ถือหุ้น มีดังนี้

  -------- ----------------------------------- ---------------- ----------
  ลำดับที่    รายชื่อผู้ถือหุ้น                          จำนวนหุ้น          ร้อยละ

  1        นายเฉลิม หาญพาณิชย์                    813,750,000      32.63%

  2        บริษัท ไทยเอ็นวีดีอาร์ จำกัด               256,094,132      10.27%

  3        นางสมพร หาญพาณิชย์                    183,750,000      7.37%

  4        THE BANK OF NEW YORK MELLON-CGT     121,326,075      4.87%
           TAXABLE                                              

  5        นางสาวพรสุดา หาญพาณิชย์                83,000,000       3.33%

  6        นางสาวพรลักษณ์ หาญพาณิชย์               83,000,000       3.33%

  7        นายกันตพร หาญพาณิชย์                   83,000,000       3.33%

  8        CHASE NOMINEES LIMITED              41,942,050       1.68%

  9        บริษัท กรุงเทพดุสิตเวชการ จำกัด (มหาชน)   37,500,000       1.50%

  10       บริษัท ทุนภัทร จำกัด (มหาชน)             36,470,550       1.46%

  รวม                                          1,739,832,807    69.77%
  -------- ----------------------------------- ---------------- ----------

ผู้ถือหุ้นรายใหญ่: ครอบครัวหาญพาณิชย์ ถือหุ้นร้อยละ 49.99
และส่วนที่เหลือเป็นการถือโดยผู้ลงทุนสถาบันและผู้ลงทุนรายย่อย

นโยบายการจ่ายเงินปันผล

  บริษัทฯ มีนโยบายการจ่ายเงินปันผลในอัตราไม่ต่ำกว่าร้อยละ 40
  ของกำไรสุทธิของงบการเงินหลังหักภาษีและสำรองตามกฎหมายแล้วของงบการเงินเฉพาะกิจการหากไม่มีเหตุจำเป็นอื่นใด
  และการจ่ายเงินปันผลนั้นไม่มีผลกระทบต่อการดำเนินงานปกติของบริษัทฯ อย่างมีนัยสำคัญ ทั้งนี้
  การจ่ายเงินปันผลให้นำปัจจัยต่างๆ มาพิจารณาประกอบ เช่น ผลการดำเนินงานของบริษัทฯ
  สภาพคล่องของบริษัทฯ การขยายธุรกิจ และปัจจัยอื่นๆ ที่เกี่ยวข้องในการบริหารงานของบริษัทฯ
  ซึ่งการจ่ายเงินปันผลดังกล่าวข้างต้น จะต้องได้รับความเห็นชอบจากผู้ถือหุ้น
  และ/หรือความเห็นชอบของคณะกรรมการบริษัท ตามความเหมาะสม